text:
SAK PIIG LA A YEMBRE
Bõe yĩng tɩ Wẽnnaam bas tɩ namsgã beẽ?
Yaa Wẽnnaam n wat ne namsgã dũniyã zug bɩ?
Edɛn zẽedẽ wã, kɩɩsgã waa ne gom-bʋgo?
Wãn to la Wẽnnaam na n kɩt tɩ ãdem-biisã namsg sa?
1, 2. Yaa nams-bʋg buud n paamd nebã rũndã-rũndã, la rẽ kɩtame tɩ neb wʋsg sokd b mens sogs-bʋse?
ZAB-TOAAG n zĩnd tẽng a yembrẽ, tɩ b kʋ pagb la kamb tusa n mum yaoog a yembr pʋgẽ. Rẽ poore neb n sel ra-pigs n gilg yaoogã. Ra-pik a yembr fãa zug ra gʋlsame tɩ: “Bõe yĩnga?” Wakat ninga, yaa sok-kãngã n namsd ned n yɩɩda. Yaa woto la nebã sokd ne sũ-sãanga, sasa ning zabre, yel-beedo, bãag bɩ ned sã n kʋ b nin-nongdse, n sãam b roogo, bɩ n nams-b ne manesem a taab sẽn pa tõe n bãng n bilgi. B rat n bãnga bũmb ning sẽn kɩt tɩ yel-be-kãensã paam-bã.
2 La sɩd yaa bõe yĩng tɩ Wẽnnaam bas tɩ namsgã beẽ? Wẽnnaam a Zeova sã n yaa pãng sẽn tõe fãa soaba, n tar nonglem, n tar yam la a yaa tɩrga, bõe yĩng tɩ dũniyã pid ne kisgr la yel-kɛg woto? Yãmb zoe n soka y mens bõn-kãensã võor sẽn dat n yɛɛlg bɩ?
3, 4. a) Bõe n wilgd tɩ pa wẽng tɩ d sok n bãng bũmb ning sẽn kɩt tɩ Wẽnnaam bas tɩ namsgã beẽ wã? b) A Zeova geta wẽnemã la namsgã wãn to?
3 Yaa wẽng tɩ d sok n bãng bũmb ning sẽn kɩt tɩ Wẽnnaam bas namsgã tɩ beẽ wã bɩ? Kẽer yɛɛsda sok-kãngã sokre, n tẽed tɩ b na n wa ges-b-la wa neb sẽn pa tar tẽeb tɩ seke, bɩ wa neb sẽn paoogd Wẽnnaam. La y sã n wa karemd Biiblã, y na n yãame tɩ neb sẽn da kɩs sɩd ne Wẽnnaam la b yaa wẽn-zoɛtb n da sok sok-kãngã. Wala makre, no-rɛɛs a Habakuk soka a Zeova woto: “Yaa bõe yĩng tɩ yãmb kɩt tɩ m yã wẽng la m ges toogo? Sãoong ne wẽng bee mam taoore. Zabr ne no-koeemd yikame.”—Habakuk 1:3.
4 A Zeova zaba no-rɛɛs a Habakuk sẽn da yaa wẽn-sakdã, a sẽn sok sok-kãngã wã yĩng bɩ? Ayo. Wẽnnaam pʋd n kɩtame tɩ b paas a Habakuk goamã a sẽn togs ne pʋ-peelmã a sebrã sẽn yaa Biiblã pʋgẽ. Wẽnnaam sõng-a lame me t’a wʋm yɛlã võor n yɩɩg pĩndã, sẽn na yɩl n paam tẽeb n paase. A Zeova rat n sõnga yãmb me woto. Tẽeg-y tɩ Biiblã wilgdame tɩ yãmb yell paka Wẽnnaam. (1 Pɩɛɛr 5:7) Wẽnnaam sẽn kis wẽnemã la namsgã rẽ sẽn wat ne wã yɩɩda ninsaal buud fãa sẽn kis bõn-kãensã zĩig sẽn zãre. (Ezai 55:8, 9) Sã n yaa woto, bõe yĩng masã tɩ namsg wʋsg woto be dũniyã zugu?
BÕE YĨNG TƖ NAMSG WƲSG WOTO BEẼ?
5. Wakat ninga, bõe la b yet sẽn na yɩl n wilg bũmb ning sẽn kɩt tɩ ninsaalbã namsdẽ wã, la yaa bõe la Biiblã yeta?
5 Tũudum toɛy-toɛy neb soka b tũudmã taoor dãmb la b karen-saam dãmbã n gese bõe yĩng tɩ namsg wʋsg beẽ. Naoor wʋsgo, b leokame tɩ namsgã yaa Wẽnnaam daabo, la tɩ hal sẽn kaoose, a reng n pʋlma bũmb nins fãa sẽn na n maanã, baa sabaab wẽnsã. B yeta neb wʋsg tɩ ned pa tõe n bãng Wẽnnaam yel-manesmã võor ye, bɩ t’a kɩtdame tɩ nebã kiidẽ, baa kamba, sẽn na yɩl n kẽng yẽ nengẽ saasẽ. La wala y sẽn yã tɩ loogã, Wẽnnaam a Zeova zɩ n wa ne wẽngã ye. Biiblã yetame: “Wẽnnaam Sẽn-tõeyã-fãa wã zãra ne wẽnga. Bãmb ka maand wẽng ye.”—Zoob 34:10.
6. Bõe yĩng tɩ neb wʋsg ningd Wẽnnaam taal zaalem, namsgã sẽn be dũniyã zugã yĩnga?
6 Yãmb mii bũmb ning sẽn kɩt tɩ nebã ningd Wẽnnaam taal zaalem, namsgã fãa sẽn be dũniyã zugã yĩng bɩ? Naoor wʋsgo, b sẽn ningd Wẽnnaam sẽn yaa pãng sẽn tõe fãa Soabã taalã, yaa b sẽn tagsd tɩ sɩd yaa yẽ n dɩt naam dũni kãngã zugã yĩnga. La sɩd kãseng a ye Biiblã sẽn zãmsd tõnd la b pa mi, t’a võorã yaool n yaa nana. Yãmb bãng-a-la seb-kãngã sak a 3 wã pʋgẽ: Yaa tɩ dũni kãngã naab sɩd-sɩd yaa a Sʋɩtãana.
7, 8. a) Wãn to la dũniyã naab zʋg pukd dũniyã nebã manesmẽ? b) Wãn to la ninsaal sẽn pa zems zãngã, la ‘yel-lingdmã’ wat ne namsgã?
7 Biiblã yeta woto vẽenega: “Dũniyã fãa bee wẽng soaba nugẽ.” (1 Zã 5:19) Y sã n tags n gese, yɛlã sɩd pa wilgd tɩ yaa woto sɩda? Malɛk ning sẽn “belgd dũniyã fãa wã” zʋg pukda dũni kãngã pʋgẽ. (Wilgri 12:9) A Sʋɩtãan kisa nebã, a yaa bɛlgd la nin-toaaga. Yaa rẽ yĩng la dũniyã sẽn be a nugẽ wã sẽn pid ne kisgri, belgr la wẽnemã. Yaa rẽ me n kɩt tɩ namsg wʋsg woto beẽ wã.
8 Bũmb a yiib-n-soab sẽn kɩt tɩ namsg wʋsg be woto wã yaa tɩ wala d sẽn yã sak a 3 pʋgẽ wã, tõdgrã sẽn zĩnd Edɛn zẽedẽ wã tɛka, ãdem-biisã lebga neb sẽn pa zems zãng la yel-wẽn-maandba. Ninsaalbã sẽn yaa yel-wẽn-maandbã wagsda taab naamã poorẽ, la rẽ wata ne zaba, wẽgb la namsgo. (Koɛɛg Soaba 4:1; 8:9) Bũmb a tãab-n-soab sẽn kɩt tɩ namsgã beẽ wã yaa “yel-lingdem” sẽn mi n watẽ wã. (Koɛɛg Soaba 9:11, NW) A Zeova sẽn pa dũni kãngã naab n pa kogend-a wã yĩnga, kɩtame tɩ nebã tõe n namse, b sẽn tõe n wa tɩ be zĩig ning tɩ sabaab wẽng paam-b sasa kãnga wã yĩnga.
9. Bõe yĩng tɩ d tõe n kɩs sɩd t’a Zeova sẽn bas namsgã t’a ket n beẽ wã tara võore?
9 D sẽn mi tɩ pa Wẽnnaam n wat ne namsgã, kõt-d-la belsgo. Pa yẽ n wat ne zabã, bi-be-tʋʋmã, wẽg-taabã, la tẽngã sabaab rãmb meng wa sa-bɛdã la seb-bɛdã sẽn namsd nebã ye. La d rat n bãnga bũmb ning sẽn kɩt t’a Zeova bas tɩ nams-kãensã fãa beẽ wã. A sã n yaa pãng sẽn tõe fãa Soaba, a tara pãng n tõe n gɩdg bõn-kãensã. Rẽnd bõe yĩng t’a pa gɩdgd namsgã? Nonglem Wẽnnaam ning tõnd sẽn bãngã segd n tara bʋʋm sẽn sek n na n bas namsgã tɩ beẽ.—1 Zã 4:8.
KƖƖSGÃ SẼN ZĨND EDƐNNÃ WAA NE GOMD MENGA
10. Yaa bõe la a Sʋɩtãan sẽn kɩɩsã, la yaa wãn to la a kɩɩs-yã?
10 Sẽn na yɩl n bãng bũmb ning sẽn kɩt tɩ Wẽnnaam bas namsgã tɩ beẽ wã, d segd n tagsa namsgã sẽn sɩng wakat ningã yelle. A Sʋɩtãan sẽn wa n tus a Ãdem ne a Hawa tɩ b kɩɩs a Zeova noorã, gomd meng la rẽ wa ne. A Sʋɩtãan pa kɩɩs t’a Zeova tara pãng ye. A Sʋɩtãan mengã miime t’a Zeova pãngã ka koak ye. La a kɩɩsame t’a Zeova pa segd n dɩ naamã ye. A sẽn yeel tɩ Wẽnnaam yaa ziri yagd sẽn mongd a sẽn so-b rãmbã bõn-sõma wã, a yeelame t’a Zeova yaa na-wẽnga. (Sɩngre 3:2-5) A Sʋɩtãan da ratame tɩ b tags tɩ ãdem-biisã ra tõe n yɩɩ neere, baa b sã n pa sak Wẽnnaam naamã. Dẽnd a kɩɩsa a Zeova naam sẽn ka to wã, bɩ bʋʋm ning sẽn kɩt t’a Zeova segd n dɩ naamã.
11. Bõe yĩng t’a Zeova pa sãam Edɛn zẽedẽ tõatbã zĩig pʋgẽ?
11 A Ãdem ne a Hawa tõdga a Zeova noore. Yaa wa b sẽn da yeel woto bala: “Tõnd pa rat t’a Zeova yɩ d naab ye. Tõnd tõe n yãka sẽn yaa sõma la sẽn yaa wẽng d toore.” Wãn to la a Zeova ra tõe n welg gom-kãngã? Wãn to la a tõe n kɩt tɩ nebã la malɛgsã fãa bãng tɩ tõatbã ra ka bʋʋm, la tɩ yẽ sẽn maand to-to wã la sõma n yɩɩda? Nina tõe n yetame tɩ Wẽnnaam da segdame bal n sãam tõatbã la a lebs n naan neb a taaba. La a Zeova ra zoe n togsame t’a raabã yaa t’a Ãdem la a Hawa kambã ne b yagensã pid tẽngã, la b vɩɩmd tẽng zug arzãnã pʋgẽ. (Sɩngre 1:28) A Zeova pidsda a raabã wakat fãa. (Ezai 55:10, 11) Rẽ toor sẽn ka be, a Zeova sã n da sãam Edɛn zẽedẽ tõatbã, rẽ ra pa na n kɩt tɩ b bãng tɩ yẽ n sɩd segd ne naamã ye.
12, 13. Rɩk-y makr n wilg bũmb ning sẽn kɩt t’a Zeova bas a Sʋɩtãan t’a lebg dũni kãngã naabã, la bũmb ning sẽn kɩt tɩ Wẽnnaam bas ninsaalbã tɩ b rɩ naam b toorã.
12 Bɩ d rɩk makr ne geelg sẽn na n yaa toogo, tɩ karen-saamb rat n wilg karen-biisã b sẽn na n maan geelgã to-to. Karen-biig zug sẽn vɩ la sẽn yaa tõat n zĩnd be n yeel tɩ karen-saambã geelg pa zems ye. Sẽn na yɩl n kɩt tɩ b tags tɩ karen-saambã pa tar tõogo, karen-bi-tõat kãnga pẽdgdame n yetẽ tɩ yẽ n mi geelgã sõma n yɩɩd karen-saambã. Rẽ kɩtame tɩ karen-biis kẽer tẽ t’a tara bʋʋm, n lebg tõatb wa yẽ. Bõe la karen-saambã segd n maane? A sã n yiis tõatbã karen-doogẽ wã, rẽ na n kɩtame tɩ karen-biis a taabã tags bõe? B kõn tẽ tɩ b karen-bi-taagã ne karen-biis nins sẽn naag-a n kɩɩsã tara bʋʋm sɩda? Karen-biis a taabã fãa sẽn be karen-doogẽ wã tõeeme n pa le waoogd karen-saambã, n tagsdẽ t’a yɛɛsda b na n wa wilg t’a ka bʋʋm ye. La d tags n ges karen-saambã sẽn na n kõ karen-bi-tõatã sor t’a wilg karen-doogã neb tɩ yẽnda tõe n geelame tɩ zemse.
13 A Zeova maana bũmb sẽn wõnd karen-saambã sẽn maanã. Tẽeg-y tɩ yell ning sẽn zĩnd Edɛn zẽedẽ wã ra pa pak tõatbã bal ye. Malɛgs milyõ rãmb n da gete. (Zoob 38:7; Daniɛll 7:10) A Zeova sẽn da na n welg tõdgrã yell to-to wã ra na n paka malɛg-kãensã la ninsaalbã fãa me. La yaa bõe la a Zeova maan-yã? A basa a Sʋɩtãan t’a wilg a sẽn na n dɩ naamã ãdem-biisã zut to-to, la a kõ ãdem-biisã me sor tɩ b rɩ naam b toor a Sʋɩtãan sor-wilgr pʋgẽ.
14. A Zeova sẽn yãk yam n na n bas ninsaalbã tɩ b rɩ naam b toorã na n talla nafa bʋse?
14 Karen-saamb ning yell tõnd sẽn gom d makrã pʋgẽ wã miime tɩ tõatã ne karen-biis nins sẽn pʋg-a wã pa tar bʋʋm ye. La a leb n miime t’a sã n kõ-b sor tɩ b mak n wilg b sẽn yetã sã n yaa sɩd bɩ pa sɩda, na n nafa karen-doogã neb gilli. Tõatbã sã n pa tõoge, karen-biis nins fãa sẽn yaa pʋ-peelem dãmbã na n yãame tɩ yaa karen-saambã bal n tõe n zãms karen-biisã sõma. Rẽ poore, karen-saambã sã n wa yiisd tõatbã karen-doogẽ wã, b taabã na n bãngame t’a tara bʋʋm la a sẽn yiisd-bã. Woto, a Zeova me miime tɩ ninsaalb la malɛgs nins fãa sẽn yaa pʋ-peelem dãmbã sã n yã t’a Sʋɩtãan ne tõatb a taab nins sẽn pʋg-a wã pa tõoge, la tɩ ninsaalbã pa tõe n dɩ naam b toor tɩ yɩ sõma, na n naf-b lame. Wala sẽn yɩ to-to ne a Zeremi pĩnd wẽndẽ wã, bãmb me na n zãmsa sɩd kãngã sẽn yaa kãsengã: “[Zeova,] mam miime tɩ ninsaal ka tar noor ne a vɩɩm sẽn na n yɩ bũmb ninga ye. Ninsaal ka so a meng vɩɩm yell ye.”—Zeremi 10:23.
BÕE YĨNG TƖ NAMSGÃ KAOOS WƲSG WOTO?
15, 16. a) Bõe yĩng t’a Zeova bas namsgã tɩ kaoos wʋsg woto? b) Bõe yĩng t’a Zeova pa gɩdgd yɛl wala tʋʋm-beedã tɩ ra zĩndi?
15 La yaa bõe yĩng t’a Zeova bas tɩ namsgã kaoos wʋsg woto? La bõe yĩng t’a pa gɩdgd bõn-wẽnsã tɩ ra paam nebã? Sẽn na yɩl n bãnge, bɩ d ges yɛl a yiib karen-saamb ning yell tõnd sẽn gom d makrã pʋgẽ wã sẽn bas n pa maane. Pipi a pa gɩdg karen-bi-tõatã t’a ra wilg karen-biisã fãa taoor t’a miime ye. Yiib-n-soaba, karen-saambã pa bao n sõng tõatã a geelgã pʋgẽ ye. Woto me, yɛl a yiib n be a Zeova me sẽn yãk yam n bas n pa maane. Pipi, a pa gɩdg a Sʋɩtãan ne neb nins sẽn be a poorẽ wã tɩ b ra wilg b sã n bee bʋʋm ye. Rẽnd ra yaa tɩlae tɩ Wẽnnaam kõ sẽk yellã welgr yĩngã. Woto, sẽn na maan yʋʋm tusa, ãdem-biisã tõog n maka naam bɩ goosneema buud toor-toore, b paama bãngr wʋsg n paase, la ne rẽ fãa, wẽgbã, naongã, bi-be-tʋʋmã la zabã tara zẽneb bala. La masã lebga vẽeneg tɩ ninsaalbã naam yaa faoor bala.
16 Yiib-n-soaba, a Zeova pa sõng a Sʋɩtãan t’a rɩ naam dũni kãngã zug ye. Wala makre, Wẽnnaam sã n da gɩdgẽ nebã tɩ b ra tʋm tʋʋm-beedã, rẽ kõn kõ tõatbã bʋʋm sɩda? A sã n da maanẽ woto, a kõn kɩtẽ tɩ nebã tags tɩ tõe tɩ ninsaalbã sɩd tõe n dɩɩ naam tɩ pa yɩ wẽng sɩda? A Zeova sã n da maanẽ woto, a ra na n naaga ziri pʋgẽ. La ‘Wẽnnaam ka tõe n yag ziri ye.’—Hebre dãmba 6:18.
17, 18. Bõe la a Zeova na n maan tood nins fãa a Sʋɩtãan la ninsaalbã naam sẽn wa ne wã wɛɛngẽ?
17 Yaa wãn to yẽ ne tood nins fãa sẽn wa, hal b sẽn tõdg Wẽnnaam noorã tɛka? D segd n tẽegame t’a Zeova yaa pãng sẽn tõe fãa soaba. Woto yĩnga, a tõe n kɩtame tɩ ãdem-biisã namsg buud fãa sa, la a na n sɩd maana woto me. Wala d sẽn zoe n yã wã, b na n kɩtame tɩ tõnd tẽngã rẽgeng sa, n kɩt t’a lebg Arzãna. B na n tika tẽeb ne a Zezi maoongã sẽn yaa rondã, n yiis yel-wẽnã biisi, la kũum vʋʋgrã me na n kɩtame tɩ kũumã sa. Yaa woto la Wẽnnaam na n kɩt t’a Zezi “sãam Sʋɩtãana tʋʋma.” (1 Zã 3:8) A Zeova yãka wakat sẽn zems kɛpɩ n na n wa maan woto fãa. D tõe n maana sũ-noogo, a sẽn pa rems yɛlã pĩnd-pĩndã yĩnga, bala a sũ-marã kɩtame tɩ tõnd me tõe n bãng sɩdã la d maan a raabã. (2 Pɩɛɛr 3:9, 10) Nananda, Wẽnnaam ket n baooda balemdb sẽn tar pʋ-peelem, n sõngd-b tɩ b talld sũ-tõog ne namsg buud fãa b sẽn paamd dũni kãngã sẽn gudgã pʋgẽ wã.—Zã 4:23; 1 Korẽnt dãmba 10:13.
18 Kẽer tõe n sokda b mens woto: Rẽ yĩnga Wẽnnaam sã n da naanẽ-la a Ãdem ne a Hawa tɩ b pa tõe n tõdg-a, d ra kõn gilẽ nams-kãensã fãa sɩda? Sẽn na yɩl n paam sok-kãngã leoore, bɩ d tẽeg kũun sẽn tar yõod wʋsg a Zeova sẽn kõ-d yelle.
WÃN TO LA Y NA N TƲM NE WẼNNAAM KŨUNÃ?
19. Kũun bʋg sẽn tar yõod wʋsg la a Zeova kõ-do, la wãn to la d segd n ges-a?
19 Wa d sẽn yã sak a 5 wã pʋgẽ wã, b naana ninsaalbã tɩ b tar yam-yãkre. Yãmb neeme tɩ rẽ yaa kũun sẽn tar yõod wʋsg bɩ? Wẽnnaam maana rũms buud ka tɛka, la rũng buud fãa vɩɩ ne yam ning a sẽn dog ne wã bala. Wala makre, ninsaalbã maana kamyõ rãmba, la sã n pa ned n wẽnd-ba, b pa tõe n kẽn b toor ye. Rẽ yĩnga Wẽnnaam sã n da maanẽ tõnd woto, d sũur da na n yɩẽ-la noog sɩda? Ayo, d sũur noomã d sẽn tõe n yãk d sẽn dat n yɩ ned ning buudu, n yãk vɩɩm manesem ning d sẽn date, zo-rãmb nins d sẽn date, n paas yɛl a taaba, tɩ gɩdgr kaẽ wã. D ratame n maan yɛlã tɩ pa tũ ne modgre, la yaa woto me la Wẽnnaam data.
20, 21. Wãn to la d tõe n tʋm ne yam yãkrã b sẽn kõ-dã tɩ yɩ sõma wʋsgo, la bõe yĩng tɩ zems tɩ d tʋlg n maan woto?
20 A Zeova pa rat tɩ d tʋm a tʋʋmdã modgr yĩng ye. (2 Korẽnt dãmba 9:7) D rɩk makre: Bõe n na n noog roagd sũur n yɩɩda? A biig sẽn na n pʋʋs-a bark a toor bɩ, bɩ b sẽn na n yeel-a t’a pʋʋs bark t’a yaool n pʋʋse? Rẽnd yaa sõma tɩ d bao n bãng sẽn pʋgdã: Wãn to la yãmb yẽ na n tʋm ne yam-yãkrã a Zeova sẽn kõ-yã? A Sʋɩtãana, la a Ãdem ne a Hawa tʋma ne b yam yãkrã tɩ yɩ wẽng wʋsgo. B zãgsa Wẽnnaam a Zeova noore. Bõe la yãmb yẽ na n maane?
21 Yam-yãkr sɩd yaa Wẽnd kũun sẽn yaa kãsenga, la yãmb me tõe n tʋma ne-a tɩ yɩ sõma wʋsgo. Y tõe n zĩnda neb nins fãa sẽn yãk yam n na n zĩnd a Zeova poorẽ wã sʋka. B noogda Wẽnnaam sũuri, bala b sõngdame n wilgd vẽeneg t’a Sʋɩtãan yaa ziri yagd la naab sẽn ka barka. (Yelbũna 27:11) Yãmb me tõe n maana woto n yãk vɩɩm manesem ning sẽn zemsã. B na n wilga rẽ võor sak ning sẽn pʋgdã pʋgẽ.


c: text/html

text:
SAK PIIG LA A WƐ
D modg n kell n yɩ a Zeova zoa
1, 2. Yɛ la d tõe n paam sõngre?
MAMS-Y n ges-y yãmb sẽn na n kẽnd sor zug tɩ saagã niida, n yãgd la a tãsdẽ tɩ sebgã fugd ne pãnga. Saagã wa n tara yãngre, tɩ y zoet n baood zĩig n na n soonde. Yãmb wa n paama zĩ-sõng n soonde, tɩ y sũurã yaa noog wʋsgo.
2 Rũndã vɩɩmã wõnda saag sẽn yãngde. Yɛlã tara kengr dũniyã zugu. Tõe tɩ y mi n soka y meng yaa: ‘Yɛ la m tõe n paam sõngre?’ Biiblã pʋgẽ, yɩɩl-gʋlsd a ye ra yeelame: “Mam yeela Sẽn-Ka-Saab yaa: ‘Yãmb yaa mam zĩ-soalgdga, la m pãng zĩiga, yãmb yaa mam Wẽnnaam, mam teega yãmba!’” (Yɩɩn-sõamyã 91:2) Hakɩɩka, a Zeova tõe n yolsa tõnd d zu-loeesã pʋgẽ masã menga. A wilgame meng tɩ beoog na n yɩɩ neere.
3. Bõe la d tõe n maan n paam a Zeova sõngre?
3 Wãn-wãn la a Zeova tõe n sõng-do? Sẽn yaa zu-loɛɛg ning fãa n namsd tõndo, a tõe n sõng-d lame. A tara pãng n yɩɩd ned buud fãa sẽn dat n maan tõnd wẽnga. Baa yel-beed sã n paam-do, d kɩsa sɩd tɩ daar n wat t’a Zeova na n wa ne a tɩɩm. Biiblã sagenda tõnd tɩ d kell n pa Wẽnnaam nonglmã pʋgẽ. (Zʋʋd 21) Sɩd me, d sã n dat n paam t’a Zeova sõng-d toog wakate, d tog n modgame n kell n yɩ a zoa. Wãn-wãna?
WILG-Y TƖ Y NONGA WẼNNAAM
4, 5. Bõe la a Zeova maan n wilg t’a nonga tõndo?
4 D sã n dat n kell n yɩ a Zeova zoa, d tog n kɩsa sɩd t’a nonga tõnd wʋsgo. Yãmb wee n tags n ges bũmb nins fãa a Zeova sẽn maan n kõ-dã. A naana tẽngã tɩ yaa neere, tɩ tɩɩs la rũms buud toor-toor be a zugu. A leb n kõo tõnd rɩ-nood la koom. Ne Biiblã maasem, a wilga tõnd a yʋʋre, la a sẽn yaa Wẽnnaam ning buudu. Sẽn yɩɩd fãa, a wilgame t’a nonga tõndo, a sẽn tʋm a bi-nongr a Zeezi tẽngã zug t’a wa ki tɩ yɩ maoong tõnd yĩngã. (Zã 3:16) Yaa a Zeezi maoongã n kɩt tɩ d bas d yam tɩ beoog na n yɩɩ neere.
5 A Zeova leb n lugla goosneema saasẽ. Yaa Mesi wã Rĩungã sẽn na n wa kɩt tɩ namsgã fãa sa ka la bilfã. Ne Rĩungã maasem, tẽngã na n lebga arzãna, tɩ nebã vɩɩmd ne bãan la sũ-noog wakat sẽn kõn sa. (Yɩɩn-sõamyã 37:29) A Zeova sẽn wilgd tõnd d sẽn tõe n vɩɩmd to-to tɩ d vɩɩmã tall bark masã mengã yaa kaset me t’a nonga tõndo. A leb n kõo tõnd sor tɩ d tõe n pʋʋs-a, t’a kelgdẽ. Sɩd yaa vẽeneg t’a Zeova nonga tõnd ned kam fãa.
6. Bõe la y tõe n maan n wilg Wẽnnaam tɩ yãmb me nong-a lame?
6 Bõe la y tõe n maan n wilg Wẽnnaam tɩ yãmb me nong-a lame? Pʋʋsd-y-yã-a barka, n wilg tɩ y sũur nooma ne bũmb nins fãa a sẽn maan n kõ yãmbã. Rũndã-rũndã, neb wʋsg yaa zɩ-beoog rãmb wa a Zeezi wakatẽ nebã. Vugri, a Zeezi sãooga wãoob piiga, la yaa b nin-yend bal n pʋʋs-a barka. (Luk 17:12-17) Tõnd dat n dɩka sẽn pʋʋs-a barkã togs-n-taare. Bɩ d pʋʋsd a Zeova bark wakat fãa.
7. D nonglmã ne a Zeova tog n taa zĩ-bʋgo?
7 D nonglmã ne a Zeova wã tog n talla pãng me. A Zeezi yeela a karen-biisã tɩ b tog n nonga a Zeova ne b sũur fãa, ne b sɩɩgã fãa la ne b tagsa wã fãa. (Karm-y Matye 22:37.) Woto rat n yeelame tɩ bõe?
8, 9. Bõe la d tõe n maan n wilg tɩ d nonga a Zeova?
8 D sã n yet ne noor bal tɩ d nonga a Zeova, pa sek ye. D sã n nong a Zeova ne d sũur fãa, ne d sɩɩgã fãa la ne d tagsa wã fãa, d na n wilga rẽ ne d tʋʋmã. (Matye 7:16-20) Biiblã yeta vẽeneg tɩ ned sã n nong Wẽnnaam, a na n sakda a noyã. Sakrã yaa toog bɩ? Ayo, bala a “tõodã ka toog ye.”—Karm-y 1 Zã 5:3.
9 D sã n sakd a Zeova noyã, d paamda sũ-noogo, tɩ d vɩɩmã me tar barka. (Ezayi 48:17, 18) La bõe n na n sõng-d tɩ d kell n yɩ a Zeova zoa? Bɩ d gom rẽ yelle.
MODG-Y TƖ YÃMB NE A ZEOVA ZOODÃ PAASDẼ
10. Bõe yĩng tɩ y segd n kell n bao n bãng a Zeova?
10 Bõe la yãmb maan n tõog n lebg a Zeova zoa? Biiblã zãmsg n sõng-y tɩ y bãng a Zeova sõma, n yãk yam n na n lebg a zoa. Yaa wa bugum y sẽn tugli. Y sã n pa rat tɩ bugmã ki, y tog n paasda raado. Woto me, sẽn na yɩl tɩ yãmb ne a Zeova zoodã kell n tall pãnga, rẽnda y modg n bãng-a n paasdẽ.—Yel-bũnã 2:1-5.
11. Wãn-wãn la Biiblã zãmsg tõe n naf yãmba?
11 Yãmb sã n ket n zãmsd Biiblã, y na n bãnga bũmb wʋsgo, hal tɩ y sũur yɩ noogo. Daar a yembre, a Zeezi bilga a karen-biis a yiib Biiblã bãngr-goam võore. B sũy yɩɩ noog wʋsg hal tɩ b yeel yaa: “Bãmb sẽn dag n gomd ne tõnd sorã zug la b bilgd tõnd gʋls-sõamyã, tõnd ka paam sũ-no-kãseng sɩda?”—Luk 24:32.
12, 13. a) Bilg-y tõnd nonglmã ne Wẽnnaam sẽn tõe n wa lebg to-to. b) Bõe la d tõe n maan tɩ d nonglmã ket n paasdẽ?
12 Wala karen-biisã sũy sẽn yɩ noog b sẽn wʋm Biiblã goamã võor sõma wã, tõeeme tɩ yãmb me sẽn wa n sɩng n wʋmd Biiblã goamã võorã, y sũur yɩɩ noog wʋsgo. Sõnga yãmb tɩ y bãng a Zeova la y nong-a wʋsgo. Bɩ y ra bas tɩ nonglmã maag ye.—Matye 24:12.
13 Yãmb sẽn paam n lebg Wẽnnaam zoa wã, bɩ y modg tɩ y zoodã pãng paasdẽ. Kell-y n bao-y n bãng-y yẽ ne a Zeezi sõma, n bʋgs y sẽn bãngã zug neere, la y tags n ges y sẽn tõe n tũ to-to. (Zã 17:3) Y sã n wa karemd Biiblã wall y zãmsd-a, bɩ y sok y meng yaa: ‘Bõe la m sẽn bãngã wilgd maam a Zeova zugu? Bõe yĩng tɩ m segd n nong-a ne m sũur fãa la ne m sɩɩgã fãa?’—1 Tɩmote 4:15.
14. Wãn to la pʋʋsgã tõe n sõng tõnd tɩ d maneg n nong a Zeova?
14 Yãmb sã n tar y zoa, y na n nong n gomda ne taaba. Rẽ paasda y zoodã pãnga. Woto me, d sã n pʋʋsd a Zeova wakat fãa, na n kɩtame tɩ d maneg n nong-a. (Karm-y 1 Tesalonik-rãmbã 5:17.) D sẽn paam n tõe n pʋʋs a Zeova wã yaa bark menga. Yaa wa kũun a sẽn kõ-do. D segd n pelgda d pʋg n pʋʋsd-a wakat fãa. (Yɩɩn-sõamyã 62:9) D sã n pʋʋsdẽ, pa segd tɩ yaa goam d sẽn dɩk ne zug n togsd n yɩlemdẽ ye. D goamã segd n yita d sũurẽ. Hakɩɩka, d sã n ket n zãmsd Biiblã la d pelgd d pʋg n pʋʋsdẽ, d na n maneg n nonga a Zeova.
GOMD-Y A ZEOVA YELL NE NEB A TAABÃ
15, 16. Yãmb tagsg yaa bõe ne koɛɛgã moonego?
15 D sã n dat n kell n tall zood sõma ne a Zeova, d segd n togsda neb a taabã d sẽn tẽed bũmb ningã. D sẽn paam n gomd a Zeova yell ne nebã yaa bark meng-menga. Yaa tʋʋmd a Zeezi sẽn kõ kiris-neb hakɩɩkã fãa. Ned fãa segd n moona Wẽnnaam Rĩungã koe-noogã. Yãmb zoe n sɩngame bɩ?—Matye 24:14; 28:19, 20.
16 Tʋm-tʋmd a Poll ra getame tɩ koɛɛgã mooneg yaa tʋmd sẽn tar yõod wʋsgo. A yeelame tɩ tʋʋmdã yaa wa ‘paoongo.’ (2 Korẽnt-rãmbã 4:7) Paam n gomd a Zeova la a raabã yell ne nebã yaa tʋʋmd sẽn tar yõod n yɩɩd tʋʋmd buudã fãa. Wilgdame tɩ yaa a Zeova la d tũuda. A nanda rẽ hal wʋsgo. (Ebre-rãmbã 6:10) Koɛɛgã mooneg nafda yãmb mengã, la neb nins sẽn kelgdã. Bala sõngda yãmb ne neb a taabã tɩ y paam a Zeova zoodo, n wa paam vɩɩm sẽn kõn sa wã. (Karm-y 1 Korẽnt-rãmbã 15:58.) Tʋmd a to kae n tõe n kõ-y sũ-noog n ta koɛɛgã mooneg ye.
17. Bõe yĩng tɩ koɛɛgã mooneg yaa tʋʋm-yãgdem?
17 Koɛɛgã mooneg lebga tʋʋm-yãgdem. Segdame tɩ d ‘moon koɛɛgã,’ la d “wɩng ne togsg wakat fãa.” (2 Tɩmote 4:2) Yaa tɩlɛ tɩ nebã bãng tɩ Wẽnnaam lugla Rĩungu. Biiblã yetame: “Sẽn-Ka-Saab daarã sẽn yaa ra-kãsengã kolgame, a kolgame, la a wata tao-tao!” A “ka na n pa n ka paam pidsg ye.” (Sofoni 1:14; Habakuk 2:3) Sɩd me, ka la bilfu, a Zeova na n sãama a Sʋɩtãan dũniyã. Nand tɩ wakat kãng ta, yaa tɩlɛ tɩ d keoog nebã tɩ b yãk yam n tũ a Zeova.
18. Bõe yĩng tɩ d segd n naag kiris-neb hakɩɩkã n maan a Zeova raabã?
18 A Zeova ratame tɩ d naag kiris-neb hakɩɩkã n maan a raabã. Biiblã yetame: “Bɩ d ges taab yelle, tɩ d tõe n nek taab ratem tɩ nong taaba la maan tʋʋm-sõamyã. Bɩ d da bas d wẽnd-doogã wa neb kẽer sẽn minim n maandẽ wã ye. Bɩ d sagl taaba, n sagl taab n yɩɩda, yãmb sẽn ne tɩ daarã kolgdame wã yĩnga.” (Ebre-rãmbã 10:24, 25) D fãa segd n modgame n kẽnd tigissã n pa vaandẽ ye. Tigissã sasa, d paamd n kenga taab raoodo.
19. Bõe n na n sõng tõnd tɩ d nong d tẽed-n-taasã?
19 Tigissã zĩigẽ, y paamda zo-sõma sẽn na n sõng yãmb tɩ y bãng n tũ a Zeova. Y na n yãame tɩ neb buud toor-toore, pagb la rapa, n maand b sẽn tõe fãa wa yãmba, n tũud a Zeova. Bãmb me yaa neb sẽn pa zems zãnga, n mi n kongdẽ. B sã n wa konge, bɩ y sak n kõ-b sugri. (Karm-y Koloos-rãmbã 3:13.) Get-y y tẽed-n-taasã zʋg-sõma wã n yɩɩda, tɩ rẽ na n sõng-y lame tɩ y nong-ba, la y kell n tall zood sõma ne a Zeova.
VƖƖM HAKƖƖKÃ
20, 21. Bõe la b sẽn boond tɩ “vɩɩm hakɩɩkã”?
20 A Zeova ratame tɩ yẽ zo-rãmbã fãa vɩɩm tall barka. Biiblã wilgdame tɩ ka la bilfu, vɩɩmã pa na n le yɩ wa rũndã-rũndã wã ye.
21 D pa na n vɩɩmd yʋʋm 70 bɩ 80 bal ye. D na n paama “vɩɩm sẽn kõn sa” arzãnã pʋgẽ, n tar keelem la sũ-noogo, tɩ d yam gãe bãane. Yaa rẽ la Biiblã sẽn boond tɩ “vɩɩm hakɩɩkã” a Zeova sẽn pʋlem t’a na n kõ-d lame wã. La d segd n maana d sẽn tõe fãa masã menga, n wa ‘paam tɩ yɩ d pʋɩɩre.’—1 Tɩmote 6:12, 19.
22. a) Bõe la d tõe n maan n wa ‘paam vɩɩm hakɩɩkã tɩ yɩ d pʋɩɩre’? b) Bõe yĩng tɩ vɩɩm hakɩɩkã paoong pa be ne tõnd mengã modgre?
22 Bõe la d tõe n maan n wa ‘paam vɩɩm hakɩɩkã tɩ yɩ d pʋɩɩre’? D “maan neere,” n yɩ neb sẽn “maand tʋʋm-sõamy wʋsgo.” (1 Tɩmote 6:18) Woto rat n yeelame tɩ d segd n tũu bũmb ning d sẽn zãmsd Biiblã pʋgẽ wã. La vɩɩm hakɩɩkã paoong pa be ne tõnd mengã modgr ye. Pa d tʋʋm-sõma wã yĩng n kɩt tɩ d segd ne rẽ ye. Yaa bark sẽn yit a Zeova nengẽ. (Rom-dãmbã 5:15) Sɩd me, a Zeova sẽn yaa d saasẽ Ba wã ratame n kõ wẽn-sakdbã fãa vɩɩm hakɩɩkã.
23. Bõe yĩng tɩ yaa tɩlɛ tɩ y bãng n yãk yam-sõng masã menga?
23 Sok-y y meng yaa: ‘Mam tũuda Wẽnnaam wa a sẽn datã bɩ?’ Sã n mik tɩ y segd n toeema bũmb kẽere, bɩ y maan tao-tao. D sã n teeg a Zeova la d maan d sẽn tõe fãa n sak-a, a na n yɩɩ d soondg zĩiga. A Sʋɩtãan dũniyã sãoong sasa, a Zeova na n fãaga sẽn sakd-b yẽ wã. Rẽ poore, wa a sẽn pʋlmã, tẽngã na n lebga arzãna, tɩ d vɩɩmd wakat sẽn kõn sa. Y sã n bãng n yãk yam-sõng masã mengã, y na n wa paama vɩɩm hakɩɩkã.

robotstxt: allowed

filter: keep


text:
Kibar 32: Yel-beed piigã
GES-Y foto rãmbã. Yaa yel-beed piig nins a Zeova sẽn kɩt tɩ paam Ezipt nebã la woto. Pipi fotã zugu, a Aarõ rɩka a rasaarã n wẽ Nill kʋɩlgã koomã tɩ lebg zɩɩm. Zĩmã kiime n põog tɩ koomã lebg yũugu.
A Zeova kɩtame me tɩ loms yi Nill kʋɩlgã pʋgẽ n kẽ tẽngã. Lomsã ra bee zĩig fãa. B ra bee Ezipt nebã wʋmsẽ wã, b laasẽ wã la b gãasã zutu. Lomsã kiime tɩ Ezipt nebã wʋk-b wʋsg n zame. B põogame tɩ tẽngã fãa lebg yũugu.
A Aarõ leb n dɩka a rasaarã n wẽ tẽngã tɩ tomã lebg rũmpigli n wãbd Ezipt tẽngã neb fãa. Woto n yɩ yel-beed a tãab-n-soabã.
Yel-beed a tãabã fãa paama Ezipt nebã ne Israɛll nebã. La yel-beed a taabã paama Ezipt nebã bala. Yel-beed a naas-n-soabã yɩɩ nag-zõos wʋsg n kẽ Ezipt nebã fãa rot pʋsẽ. Nu soabã paama rũmsã. Ezipt nebã niisi, b bõense, b piis la bʋʋs wʋsg n ki.
Rẽ poore, a Moiiz ne a Aarõ wʋka tom-pɛglem n fãeeg tɩ ninsaalbã ne rũmsã fãa yĩns lebg nod-tãoodense. Yaa yel-beed a yoob-n-soabã la rẽ.
Yopoe soabã, a Moiiz tẽega a nugã yĩngr t’a Zeova kɩt tɩ saagã tãsdẽ la a yãgda, tɩ sapɩlem rʋʋgdẽ. B ra nan zɩ n yã sapɩlem a woto buud Ezipt soolmã pʋgẽ ye.
Nii soabã yɩɩ sʋy wʋsg sẽn wa n dɩ sapɩlmã sẽn pa sãam bũmb ningã. Sʋy ra nan zɩ n yɩ wʋsg woto ye. A buud me pa le zĩnd ye.
Yel-beed a wɛ soabã yɩɩ lika. Ezipt nebã zĩnda lik bida pʋgẽ rasem a tãabo, tɩ Israɛll nebã sẽn da beẽ wã yaool n da tar vẽenem.
Sẽn na n baase, Wẽnnaam yeela a nin-buiidã tɩ b kodg bull bɩ pe-bil n yãk a zɩɩmã n bol b rig-noyã. Rẽ poore, Wẽnnaam kɩtame t’a malɛk a ye pɩʋʋg Ezipt tẽngã pʋgẽ. Malɛkã sã n pɩʋʋg n yã zɩɩm sẽn taag rig-noore, a pa kʋʋd ro-kãng ned ye. La zɩɩmã sẽn pa taag rig-noor ning fãa, a kʋʋda nebã kom-dẽemsã la rũng fãa pipi biig sẽn be zag-kãng pʋgẽ wã. Yaa yel-beed piig soabã la rẽ.
Yel-be-kãngã poore, a Faraõ yeela Israɛll nebã tɩ b looge. Wẽnnaam nin-buiidã ra zoe n segla b mens n sa. Yʋn-kãng bal la b yi Ezipti.
Yikri sak a 7 n tɩ tãag 12.
Sogsgo
- Ges-y foto wã zug n bilg pipi yel-beedã, yiib-n-soabã la tãab-n-soab ning a Zeova sẽn kɩt tɩ wa Ezipt nebã zugã.
- Zĩ-bʋg wɛɛngẽ la pipi yel-beedã, yiib-n-soabã la tãab-n-soabã yaa toor ne yel-beed a taabã?
- Yel-beed a naas-n-soabã, a nu la a yoob-n-soabã yɩɩ bõe?
- Yel-beed a yopoe soabã, a nii la a wɛ soabã yɩɩ bõe?
- Nand tɩ yel-beed piig soabã wa, bõe la a Zeova yeel Israɛll nebã tɩ b maane?
- Yel-beed piig soabã yɩɩ bõe, la rẽ poore bõe n maane?
Sogsg a taaba
- Karm-y Yikr 7:19-8:19
Baa ne Ezipt tɩɩm dãmbã me sẽn tõog n kɩt tɩ koomã lebg zɩɩm la b wa ne lomsã, yel-beed a tãab-n-soabã poore bõe la b sak n deege? (Yik. 8:14, 15; Mat. 12:24-28)
Wãn to la yel-beed a naas-n-soabã wilg t’a Zeova tõe n kogla a nin-buiidã, la tõnd sẽn mi rẽ wã, segd n kɩtame tɩ d tags bõe ne “to-kãseng” ning sẽn watã? (Yik. 8:18, 19; Wil. 7:13, 14; 2 Kib. 16:9)
- Karm-y Yikr 8:20; 9:3, 6, 10, 11, 14, 16, 23-25; la 10:13-15, 21-23.
Sul a yi bʋs la a Faraõ la a tɩɩm dãmbã ra makda, la rũndã-rũndã me, bõe la sul-kãensã pa tõe n maane? (Yikri 8:6, 14, 15; 9:14)
Wãn to la Yikr 9:16 sõngd tõnd tɩ d bãng bũmb ning sẽn kɩt t’a Zeova bas a Sʋɩtãan t’a ket n beẽ wã? (Rom 9:21, 22)
- Karm-y Yikr 12:21-32.
Wãn to la Pakã kɩt tɩ neb wʋsg paam n põs kũum, la Pakã ra makda bõe? (Yik. 12:21-23; Zã 1:29; Rom 5:18, 19, 21; 1 Kor. 5:7)


text:
D SẼN BÃNG BIIBLÃ KARENG PƲGẼ | EZAYI 17-23
Taoor-lʋɩt sã n maan tɩ looge, a kongda a zu-sobendã
A Sebna ra yaa tʋm-tʋmd sẽn ‘get na-yirã yelle,’ la tog n yaa rĩm a Ezekɩyaas yirã. Rĩmã sã n da yãk a toogo, yẽ n pʋgde. Dẽnd a tʋʋmã ra yaa wʋsgo.
22:15, 16
A Sebna ra segd n gesa a Zeova nin-buiidã yelle.
La ra yaa a mengã yell bal n da pak-a.
22:20-22
A Zeova kɩtame t’a Eliyakim reeg a zĩiga.
B rɩka “a Davɩɩd roogã kʋɩlen-bil” n ning a Eliyakim nugẽ, tɩ wilgdẽ t’a paama naam.
Tags-y n ges-y: Wãn to la a Sebna sẽn yɩ taoor-soabã ra tõe n sõng neb a taabã?


text:
A Zeezi ra yaa nin-sõng bal bɩ?
Biiblã sẽn yete
A Zeezi ra pa nin-sõng bal ye. D tõe n yeela koɛɛg-koɛɛg bal t’a yɩɩ nin-kãseng sẽn ka to. Ad kʋdemd yel-mitb la bãngdb yʋy sẽn yi sẽn yeel a Zeezi zugu:
“Hal pĩnd wẽndẽ n tãag masã, Nazarɛt rao a Zeezi n yaa nin-”—Ãngeletɛɛr kʋdemd yel-mit a H. G. Wells.
kãseng sẽn ka to.
“Hal pĩnd wẽndẽ n tãag masã, a Zeezi vɩɩmã talla pãng nebã zutu, n ket n tar pãng n paasdẽ.”—Amerik kʋdemd yel-
mit a Kenneth Scott Latourette.
Biiblã wilgda bũmb ning sẽn kɩt t’a Zeezi yaa kãseng n yɩɩd nin-sõng buud fãa sẽn zĩnd tẽng zugã. A Zeezi sẽn sok a tʋm-tʋmdbã n na n bãng b sẽn tagsd tɩ yẽ yaa ned ningã, b nin-yend leokame n yeele: “
Yãmb yaa Kiristã, Wẽnnaam sẽn vɩ wã Bi-ribla.”—Matye 16:16.


text:
KOM-BƖƖSÃ SẼN SOKDE:
M na n maana wãn n tũ m roagdbã noyã?
Tõe tɩ f mii kom-bɩɩs wʋsg sẽn yit n kẽed yʋn-sʋgse, n yelgd fut nins b sẽn date, n tũud b zo-rãmb n dabd b sẽn datẽ. Tõe tɩ b roagdbã tʋʋmã rɩta b sẽkã fãa, tɩ b pa mi b kambã sẽn maand meng ye.
Biiblã wilgdame tɩ roagdb sã n bas b kamb tɩ b vɩ yaar woto, pa na n wa baas sõma ye. (Yel-bũnã 29:15) Rũndã-rũndã neb wʋsg pa le nong b taabã ye. B yaa rat-m-yembr dãmba. Naoor wʋsgã, bee wubrẽ wã. Tõe tɩ b ra bas-b lame tɩ b maand b sẽn date.—2 Tɩmote 3:1-5.
Ra bas tɩ f yam kẽ kom-bɩɩs nins sẽn maand b sẽn dat tɩ b roagdbã pa yet-b tɩ bũmbã ye. Noy nins fo roagdbã sẽn gãneg n dat tɩ f tũ wã yaa kaset tɩ b nonga foo, la tɩ b rata f neere. B sẽn gãneg noy ninsã tũub pa yɩɩd f pãng ye. Bala b rɩkda Wẽnnaam a Zeova togs-n-taare. A yeela a nin-buiidã yaa:
“Mam na n zãmsa foom, la m wilg foom sor ning f sẽn tog n tũ. Mam na n sagla foom, la mam nin na n bee fo zugu.”—Yɩɩn-sõamyã 32:8.


text:
Yãmb tagsdame tɩ yaa yãmb bal n na n paam fãagr bɩ?
Ayo. Neb milyõ-rãmb sẽn vɩɩmd pipi kiris-nebã wakatẽ n pa tũ a Zeova na n paama sore, n wilg b sã n data fãagre. Biiblã goma rẽ yelle, n yeel woto: “
Nin-tɩrsã la sẽn pa-b tɩrsã me na n vʋʋgame.” (Tʋʋmã 24:15, Traduction du Monde Nouveau) Sẽn paase, neb wʋsg tõe n wa sɩnga Wẽnnaam tũubu, n wa paam fãagre. Sẽn yaa a soab fãa, tõnd tʋʋmd pa wilg neb nins sẽn na n paam fãagre, bɩ sẽn pa na n paam-bã ye. Yaa a Zeezi bal n tar sor n na n maan dẽ.—Zã 5:22, 27.


text:
Yãb-y ne neb nins sẽn yãbdã
“Paas-y taab raoodo, la y bɩɩs taab tẽeb.”—1 TES. 5:11.
YƖƖLA: 121, 75
1, 2. Bõe yĩng tɩ d na n gom sũ-sãang rãmbã sẽn tõe n paam belsg to-to wã yelle? (Ges-y fotã sẽn be yĩngrã.)
PAG yʋʋr sẽn boond t’a Suzi yeelame: “Tõnd bi-riblã kũum poore, maana yʋʋmd la bal tɩ toogã la sũ-sãangã ket n namsd tõnd wʋsgo.” Saam-biig a ye me yeelame t’a pa tõe n bãng n bilg a pagã kaalem sẽn sãam a sũur to-to wã ye. Neb wʋsg yãa toog a woto buudu. D tẽed-n-taas wʋsg neb n maan kaalem, tɩ b yaool n da saagdẽ tɩ b na n naaga taab n põs Armagedõ zabrã sasa, n kẽ dũni-paalgã pʋgẽ. Tõe tɩ yãmb mengã ned n maan kaalem, wall yaa y miting n be sũ-sãang pʋga, tɩ y sokd y meng yaa: ‘Ned sẽn be sũ-sãang a woto pʋgẽ maanda wãn n paam belsgo?’
2 Kẽer nong n yetame tɩ baa f sũ-sãang sẽn yaa to-to fãa, tarẽ-n-tarẽ, wat n saame. La rẽ yĩnga sã n kaoos bala, sũ-sãangã sata a toor bɩ? Ad pʋg-kõor a ye sẽn yeele: “Yaa f sẽn maand bũmb ninsã n na n sõng tɩ tarẽ-n-tarẽ bɩ f sũ-sãangã wa booge. Woto la b segd n yeele.” Ned sã n pogle, nodrã wat n maagame, la yaa a sã n paam tɩpg sõma. Woto me, sũ-sãang buud fãa wat n saame, la yaa a soab sã n paam sõngre. La bõe n tõe n bels sẽn be-b sũ-sãang pʋgẽ wã?
A ZEOVA YAA “WẼNNAAM SẼN BELSD NEBÃ WAKAT FÃA”
3, 4. Bõe yĩng tɩ d tõe n kɩs sɩd t’a Zeova mii ned kaalem sẽn sãamd sũur to-to wã?
3 Yaa d saasẽ Ba a Zeova sẽn kʋmd d nimbãanegã nengẽ la d paamd belsg n tɩ yɩɩda. (Karm-y 2 Korẽnt-rãmb 1:3, 4.) A nimbãan-zoeerã ka to ye. A yeta tõnd ned kam fãa yaa: “Yaa maam bala, maam m yembr bal n belsd foom.”—Eza. 51:12; Yɩɩn. 119:50, 52, 76.
4 Tõnd Ba wã sẽn yaa nimbãan-zoɛtã mii ned kaalem sẽn sãamd sũur to-to wã, bala neb yẽ mengã sẽn nong maana kaalem. Wala makre, a Abrahaam, a Izaake, a Zakoobe, a Moyiiz la rĩm a Davɩɩd. (Sõd. 12:6-8; Mat. 22:31, 32; Tʋʋ. 13:22) Biiblã wilgda vẽeneg t’a Zeova ratame tɩ wakat ning a sẽn yãk n na n vʋʋg-bã ta tao-tao, t’a paam n vʋʋg-ba. (Zoob 14:13, 15) B vʋʋgrã poore, b na n tara sũ-noog la keelem. A Zeezi kũumã me sãama a Zeova sũur wʋsgo. Biiblã yeelame t’a sẽn wa n be saasẽ wã, a ra kõta a Ba wã “sũ-noog daar fãa.” (Yel. 8:22, 30) D pa tõe n bãng n bilg a Zeezi kũumã sẽn yɩ kũ-toaagã sẽn sãam a Zeova sũur to-to ye.—Zã 5:20; 10:17.
5, 6. Bõe la a Zeova maand n belsd tõndo?
5 D ned sã n maan kaalem, d tõe n kɩsa sɩd zãng-zãng t’a Zeova na n maana bũmb n sõng-do. Rẽ n so tɩ d segd pʋʋs-a wakat fãa, n pelg d pʋg n togs-a sũ-sãangã sẽn namsd tõnd to-to wã. D sẽn mi t’a Zeova mii d sũ-sãangã sẽn ta zĩig ningã, la t’a na n maana bũmb n bels-dã, kengda d raoodo. La a maanda wãn n belsd tõndo?
6 Bũmb a ye a Zeova sẽn maand n belsd tõnd yaa a sẽn tũnugd ne a vʋʋsem sõngã n sõngd tõndã. (Tʋʋ. 9:31) A Zeezi yeelame tɩ ned ning fãa sẽn na n kos d saasẽ Ba wã a vʋʋsem sõngã, a na n kõ-a lame. (Luk 11:13) A Suzi yeelame: “Naoor ka tɛka, tõnd kong n yĩgimdame n pʋʋs a Zeova, n yõk a sɛɛg t’a sõng-do, n sigs d sũyã. La wakat fãa, Wẽnnaam laafɩ wã sɩd gũu tõnd sũyã la d tagsa wã.”—Karm-y Filip-rãmb 4:6, 7.
A ZEEZI YAA MAAN-KƲƲDB KÃSEM SẼN KƲMD D NIMBÃANEGA
7, 8. Bõe yĩng tɩ d tõe n kɩs sɩd t’a Zeezi kʋmda d nimbãanega, la t’a na n bels-d lame?
7 A Zeezi sẽn wa n be tẽngã zugã, a rɩka a Ba wã togs-n-taar a no-goamã la a tʋʋm-tʋmdɩ wã fãa pʋgẽ, n da kʋmd nebã nimbãanega. (Zã 5:19) A Zeova sẽn tʋm a Zeezi wã yaa sẽn na yɩl t’a wa “bels sũ-sãang rãmbã.” (Eza. 61:1, 2; Luk 4:17-21) A Zeezi sɩd ra kʋmda nebã nimbãanega. A ra mii b zu-loeesã sẽn namsd-b to-to wã, n da rat ne a sũur fãa n sõng-b tɩ b paam yolsgo.—Ebre. 2:17.
8 A Zeezi ra tog n mii ned kũum sẽn zabd to-to wã. A sẽn wa n yaa bilfã, tõe tɩ b zakã ned wall b mitins n maan kaalem. Wõnda a ba-wubdg a Zozɛf maana kaalem t’a Zeezi ket n yaa bi-bɩɩga. * Tõe t’a ra zemsa yʋʋm 20 bɩ pa ta rẽ meng ye. Yẽ mengã ra segd n tõoga toogo, la a sõng a ma wã ne a yaopã tɩ b tõog toogo. Mams-y n ges-y sẽn yɩ toog to-to ne a Zeezi sẽn yaa nimbãan-zoetã!
9. A Lazaar sẽn wa n maan kaalmã, bõe la a Zeezi maan tɩ wilg t’a kʋmda nebã?
9 A Zeezi sẽn wa n sɩng koɛɛgã moonegã t’a ra zoe n mii yɛl wʋsg sẽn namsd nebã, la a sẽn tõe n wilg to-to t’a kʋmd-b lame. D tẽeg a manesem sẽn yɩ to-to a zoa a Lazaar sẽn wa n maan kaalmã. Baa a sẽn da mi t’a na n vʋʋga a Lazaarã, a sẽn yã a Maari ne a Mart sũ-sãangã, reeg n namsa yẽ mengã. B nimbãaneg yõk-a lame, hal t’a yãbe.—Zã 11:33-36.
10. Bõe yĩng tɩ d tõe n kɩs sɩd tɩ baa rũndã-rũndã a Zeezi kʋmda d nimbãanega?
10 Wãn to la a Zeezi sẽn gom goam nins n keng nebã raood la a bels-bã nafd tõnd rũndã-rũndã? Biiblã wilga vẽeneg t’a pa toeem ye. Ad b sẽn yeele: “A Zeezi Kirist yaa yembr zaamẽ la rũndã la wakat sẽn kõn sa.” (Ebre. 13:8) Biiblã pʋgẽ, b boonda a Zeezi tɩ “vɩɩm-naabã,” bala yaa a sẽn sak n ki wã n kɩt tɩ d tõe n wa paam n vɩɩmd wakat sẽn kõn sa. Sẽn mik me t’a mii ned kũum sẽn zabd to-to wã, a “tõe n sõnga neb nins sẽn paamd makrã.” (Tʋʋ. 3:15; Ebre. 2:10, 18) Rẽnd d tõe n kɩsa sɩd t’a Zeezi sã n ne d sẽn be sũ-sãang pʋgẽ, sãamda a sũuri. A mii yellã sẽn namsd tõnd to-to wã, la a tõe n sõngame tɩ d paam belsg “wakat ning d sẽn tog n paame.”—Karm-y Ebre-rãmb 4:15, 16.
“BELSG NING WẼNNAAM GƲLS-SÕAMYà SẼN KÕTÔ
11. Biiblã vɛrse-bʋs n belsd yãmb n tɩ yɩɩda?
11 A Lazaar kũumã kibar sɩd wilgdame t’a Zeezi ra kʋmda nebã. La Biiblã tara kibay wʋsg sẽn belsd sũ-sãang rãmbã. Rẽ pa bũmb sẽn lingd tõnd ye. Bala, Biiblã meng yetame tɩ “bũmb nins b sẽn pĩnd n gʋlsã gʋlsa tõnd zãmsg yĩnga, tɩ tõnd tõe n paam saag-sõngo, sũ-mare la belsg ning Wẽnnaam gʋls-sõamyã sẽn kõtã yĩnga.” (Rom. 15:4) Y sã n wa be sũ-sãang pʋgẽ, bɩ y bas y yam tɩ y tõe n paama belsg Biiblã pʋgẽ. Ad vɛrse-rãmb kẽer sẽn belsd neda:
“Sẽn-Ka-Saab pẽe sũ-sãang rãmbã, la b fãagda sũ-pa-noaang rãmbã.”—Yɩɩn. 34:19, 20.
“Yɛl wʋsg sã n wa n be m pʋgẽ n namsd-ma, yãmb sẽn belsd maamã kõt-m-la sũ-noogo.”—Yɩɩn. 94:19.
“Bɩ tõnd Zu-soab a Zeezi Kiris mengã, la tõnd ba a Wẽnnaam sẽn nong tõndo, n bels tõnd ne belsg sẽn kõn sa, bãmb nimbãan-zoeerã yĩnga, la b kõ tõnd saag-sõngã bels yãmb sũyã, la b kɩt tɩ y pɛlg yɩ kãenkãe.”—2 Tes. 2:16, 17. *
D PAAMDA BELSG NE TIGINGÃ MAASEM ME
12. Bõe la d tõe n maan n keng “sũ-sãang” rãmbã raood la d bels-ba?
12 Sũ-sãang rãmbã tõe n paama belsg tigingã pʋgẽ. (Karm-y 1 Tesalonik-rãmbã 5:11.) Bõe la d tõe n maan n keng “sũ-sãang” rãmbã raood la d bels-ba? (Yel. 17:22) D ra yĩm tɩ “sĩndim wakat beeme, la goam wakat me beeme” ye. (Koɛ. 3:7) A Delinn yaa pʋg-kõore. A yeelame: “Sũ-sãang rãmbã raab yaa b togs yellã sẽn namsd-b to-to, la sẽn be b sũurẽ wã. Rẽ wã, y sẽn tõe n maan tɩ sõng sũ-sãang soab n tɩ yɩɩda, yaa y maag y yĩng n kelg-a, n da kʋʋg a goamã ye.” A Yuniya ma-biig n yãk a mengã yõore. A Yuniya yeelame: “Tõe tɩ d pa wʋmd sẽn be-b sũ-sãang pʋgẽ wã toogã zãng ye. La sẽn tar yõod n yɩɩdã yaa d manesmã sẽn na n wilgdẽ tɩ d rat n bãnga yellã sẽn namsd-b to-to wã.”
13. Nebã sẽn wilgd b sũ-sãang to-to wã wɛɛngẽ, bõe la d pa segd n yĩmi?
13 D tẽeg me tɩ nebã sẽn wilgd b sũ-sãang to-to wã pa yembr ye. Wakat ninga, nina pʋd n pa tõe n bilg a sũ-sãangã bɩ a toogã ye. Wẽnnaam Gomdã yeelame: “Sũ-toog sã n tar neda, yẽnda a yembr bal n mi. A sũur sã n noomẽ me, a ka tõe n yãk n kõ ned a to ye.” (Yel. 14:10) Baa a sã n mak n na n bilg me, pa wakat fãa la yaa nana ne neb a taabã tɩ b wʋm a sẽn yetã võor ye.
14. Bõe la d tõe n maan n paam goam sẽn na n bels sẽn be-b sũ-sãang pʋgẽ wã?
14 Sũ-sãangã wilgr sẽn pa yembrã kɩtame tɩ wakat ninga, d pa mi d sẽn na n yeel n bels sũ-sãang soab ye. La Biiblã yeelame tɩ “yam soab goam wata ne maagre.” (Yel. 12:18) Neb wʋsg karma Kũum sã n dɩk ned y sẽn nonge * sebrã, n yã goam b sẽn tõe n yeel n keng sũ-sãang rãmbã raood la b bels-ba. La naoor wʋsgo, wa Biiblã sẽn sagendã, d sã n ‘yãb ne neb nins sẽn yãbdã,’ rẽ sõngd-b lame n yɩɩda. (Rom. 12:15) A Gabi sɩdã maana kaalem. A yeelame tɩ wakat ninga, yaa ne yãbrã bal la a tõe n wilg a sũ-sãangã. A paasame: “Rẽ n so tɩ m sã n wa yãbd tɩ m zo-rãmb naag-m n yãbe, belsd-m-la bilfu. Kɩtdame tɩ m neẽ tɩ toogã yaa bãmb me toogo.”
15. Y sã n getẽ tɩ yaa toog tɩ y tɩ bãng n gom n bels neda, bõe la y tõe n maane? (Ges-y zĩ-gũbr ning gom zug sẽn yaa: “Goam sẽn boogd sũ-sãanga.”)
15 Y sã n getẽ tɩ yaa toog tɩ y tɩ bãng n gom n bels ned sẽn be sũ-sãang pʋgẽ, y tõe n baoo kart n gʋls n tool-a wall y gʋls mesaaz pa rẽ bɩ lɛtr n tool a soabã. Y tõe n baoo Biiblã gomd sẽn belsde, wall y tẽeg kiidã zʋg-sõng ninga, pa rẽ bɩ bũmb a sẽn da maan tɩ yɩ-y noogo, n gʋls n toole. Ad a Yuniya sẽn yeele: “M tẽed-n-taag sã n da tool-m mesaaz sẽn kengd raoodo, wall a bool-m tɩ d na n sõs la d maan bũmb a taaba, belsda maam sõma, hal tɩ m pa tõe n bãng n bilg ye. Kɩtdame tɩ m miẽ tɩ b nong-m lame, la tɩ m yell pak-b lame.”
16. Bõe me la y tõe n maan n bels sũ-sãang rãmbã?
16 D ra yĩm me tɩ ned sã n be sũ-sãang pʋgẽ tɩ d pʋʋs a yĩng wall d naag-a n pʋʋse, sõngda wʋsg ye. Yaa sɩd tɩ sũ-sãangã tõe n kɩtame tɩ goamã yaa toogo, wall kɩt tɩ y gomd la y yãbda. La y goamã na n talla pãng la bels sũ-sãangã soab wʋsgo, bala yaa goam sẽn yit y sũurẽ. A Delinn yeelame: “Saam-bi-pogsã sã n da wa n na n bels-ma, m mi n kosame tɩ d naag taab n pʋʋse. Naoor wʋsgo, sẽn na n pʋʋs-a wã sã n sɩnge, goamã pa wat nana ye. La pa yãt n kaoos la a koɛɛgã pãng paase, t’a goamã kẽed sũur ye. B tẽebã la b nonglmã, n paas b sẽn da wilgd tɩ m yellã pak-b lame wã kenga m tẽebã wʋsgo.”
D KET N BELSD SŨ-SÃANG RÃMBÃ
17-19. Bõe yĩng tɩ d segd n ket n belsd sũ-sãang rãmbã?
17 Ned fãa sũ-sãang sẽn kaoosd to-to wã pa yembr ye. Ned sã n maan kaalem, zo-rãmbã la mitinsã wata wʋsgo, n na n bels a nebã. La rasem a wãn poore, b wɩlgdame n bas-ba, tɩ b yaool n ket n dat belsgo. Yɩta sõma tɩ sã n tõe bɩ y sõng-b wakat kãnga. Biiblã yetame tɩ ned zoa hakɩɩk nong-a-la “wakat fãa.” (Yel. 17:17) Baa kaoosda, segdame tɩ d bels d tẽed-n-taas nins sẽn be sũ-sãang pʋgẽ wã, hal tɩ b sũyã wa sigi.—Karm-y 1 Tesalonik-rãmbã 3:7.
18 D ra yĩm me tɩ bũmb kẽer tõe n tẽega nina a ned kaalem, t’a sũur le sãame. Wala makre, daar ning a nedã sẽn maan kalmã sã n wa kolgdẽ, b kãadmã tẽegr daare, reem kẽere, foto-rãmba, bũmb kẽer b sẽn da naag taab n maane, bʋrgo, la bũmb ning yũugu. Ned pag wall a sɩd kaalem poore, pipi tigis-kãseng a sẽn na n kẽng tõe n yɩɩ toog wʋsg ne-a, a sẽn lebg a yembrã yĩnga. A Zeezi kũumã tẽegr la bũmb a taab me b sẽn da naagd taab n maandẽ wã tõe n yɩɩ toogo. Ad saam-biig a ye sẽn yeele: “M pagã kaalmã poore, m da miime tɩ d kãadmã tẽegr ning sẽn na n pʋglã na n yɩɩ toog wʋsgo. Sɩd me, pa yɩ nana ye. La sẽn na yɩl tɩ m da yɩ m yembre, m tẽed-n-taas a wãn n yã taaba, n bool m zo-rãmb kẽer tɩ d naag taab n sõs baraarã.”
19 Yɩta sõma tɩ d tẽeg me tɩ pa wakat kẽer bal la sẽn be-b sũ-sãang pʋgẽ wã rat raood kengr ye. A Yuniya yeelame: “Naoor wʋsgo, f sã n paam tɩ nina maan bũmb n kõ-fo, wall f paam tɩ f zoa wa be ne-fo, baa yaa sasa sẽn pa seg ne yell sẽn tẽegd f nedã kaalmã, sõngda wʋsgo. Sõngr a woto buud kengda ned sõma, la belsd-a hal wʋsgo.” Yaa sɩd tɩ ned sã n be sũ-sãang pʋgẽ, tõnd pa tõe t’a nedã kaalem ra nams-a, d pa tõe me t’a sũ-sãangã sa fasɩ ye. La d tõe n maana bũmb kẽer n bels-a. (1 Zã 3:18) A Gabi yeelame: “M pʋʋsda a Zeova bark wʋsgo, kãsem-dãmbã sẽn sõng-m ne nonglem m sũ-sãangã wakate, n teel-m zu-loɛɛg buud fãa pʋgẽ wã. Kɩtame tɩ m yamẽ, ra yaa wa a Zeova meng n mobg-m ne a nusi.”
20. Bõe yĩng tɩ bũmb nins a Zeova sẽn pʋlem t’a na n maaname wã belsd tõnd hal wʋsgo?
20 D sẽn mi tɩ wakat n wat tɩ Wẽnnaam a Zeova sẽn belsd nebã wakat fãa wã na n vʋʋg sẽn ki-bã, tɩ sũ-sãamsã sa fasɩ wã kengda d pɛlga. (Zã 5:28, 29) Wẽnnaam pʋlmame t’a “na n sãama kũum pãng wakat sẽn ka sɛt yĩnga.” A paasame t’a “na n yẽesa nemsã fãa nintãmã.” (Eza. 25:8) Wakat kãnga, d pa na n le ‘yãb ne neb sẽn yãbd’ ye. Tẽngã nebã fãa na n ‘maana sũ-noog ne neb sẽn maand sũ-noogo.’—Rom. 12:15.
^ sull 8 Biiblã wilgame t’a Zeezi sẽn wa n tar yʋʋm 12 t’a Zozɛf ketame. Rẽ poore, b pa le gom a Zozɛf yell ye. Wala makre, a Zeezi sẽn maan a pipi yel-solemde, n kɩt tɩ koom lebg divẽ wã, Biiblã pa wilg t’a Zozɛf zĩnda be ye. Tõe t’a ra zoe n maana kaalem. A Zeezi sẽn wa n be ra-lukã zugã me, a kosa tʋm-tʋmd a Zã t’a yõd n ges a ma wã yelle. Sã n da mik t’a Zozɛf ketame, a Zeezi ra pa na n kos woto ye.—Zã 19:26, 27.
^ sull 11 Ad vɛrse-rãmb a taab me sẽn keng neb kẽer pelse: Yɩɩn-sõamyã 20:2, 3; 31:8; 38:9, 10, 16; 55:23; 121:1, 2; Ezayi 57:15; 66:13; 1 Pɩyɛɛr 5:7.
^ sull 14 Ges-y yʋʋmd 2010 yʋʋm-sar kiuug pipi daar Gũusg Gasgã sõsg ning gom-zug sẽn yaa “D bels neb nins sũy sẽn sãamã wala a Zezi sẽn maan to-to wã.”


text:
SAK A YOPOE
Saagr hakɩk y nin-
nongds nins sẽn ki wã yĩnga
Wãn to la d mi tɩ vʋʋgr na n sɩd zĩndame?
Bõe n wilgd t’a Zeova rat n vʋʋga sẽn ki-bã?
Ãnd dãmb n na n vʋʋge?
1-3. Bɛ bʋg n digd tõnd fãa, la bõe yĩng tɩ d sã n ges Biiblã sẽn yet bũmb ningã na n sõng-do?
MAMS n ges bɛ sẽn yaa wẽng wʋsg sẽn na n digd foo tɩ f zoet n baood f menga. A tara pãng la a tʋʋl n yɩɩd-f wʋsgo. F miime t’a pa zoet ned nimbãaneg ye, bala f yãa a sẽn kʋ f zo-rãmb kẽere. Baa f sẽn modg to-to fãa, a ket n tara kolgr bala, tɩ yaa wa f pa tõe n põs-a ye. Zĩig pʋgẽ la ned pãng sẽn yɩɩd f bɛ wã pãng zĩig sẽn zãr puk-yã, n yeel t’a na n sõng-f lame. Ad sɩd yaa yolsg tɛkẽ!
2 D tõe n yeelame tɩ bɛ a woto n sɩd rigd yãmba. La yaa tõnd fãa la a rigda. Wa tõnd sẽn yã sak ning sẽn loogã pʋgẽ wã, Biiblã boonda kũumã tɩ bɛ. Tõnd sʋkã ned baa a yembr pa tõe n põs bɩ n zab n tõog bɛ kãngã ye. Tõnd wʋsg yãa bɛ kãngã sẽn yãk neb d sẽn nong yõyã. La a Zeova pãng yɩɩda kũumã wʋsgo. Yaa yẽ la fãagd sẽn tar nonglmã sẽn zoe n wilg t’a tõe n tõoga bɛ kãngã wã. La a pʋlmame t’a na n sãama bɛ-kãngã sẽn yaa kũumã wakat fãa yĩnga. Biiblã yetame: ‘Yaoolem bɛ sẽn na n sãam yaa kũum.’ (1 Korẽnt dãmba 15:26) Ad woto sɩd yaa koe-noog menga!
3 Bɩ d reng n ges bɛ kãngã sẽn namsd tõnd to-to, a sã n wa rɩk d neda. Rẽ maaneg na n sõng-d lame tɩ d bãng bũmb sẽn na n kõ-d sũ-noogo. Bãng-y t’a Zeova kãabdame tɩ sẽn ki-bã na n leb n vɩɩmdame. (Ezai 26:19) Yaa kãab kãng la b sẽn boond tɩ kũum vʋʋgrã saagre.
D NIN-NONGR SÃ N KI
4. a) Bõe yĩng t’a Zezi sẽn tall manesem ning a nin-nongrã kaalmẽ wã tõe n sõng tõnd tɩ d bãng a Zeova tagsg ne kũum? b) A Zezi talla zood hakɩk ne ãnd dãmba?
4 Yãmb nin-nongr a ye n maan kaalem bɩ? Rẽ sẽn wat ne toog la sũ-sãoong ningã ka to ye. D sã n wa be yel-kãng pʋgẽ, rẽnda d bao Wẽnnaam Gomdã belsgo. (2 Korẽnt dãmba 1:3, 4) Biiblã sõngda tõnd tɩ d bãng a Zeova ne a Zezi sẽn tagsd to-to kũumã wɛɛngẽ. A Zezi sẽn wõnd a Ba wã zãng fasɩ wã mii f nin-nongr kũum sẽn wat ne toog ningã. (Zã 14:9) A Zezi sẽn da wa n kẽng Zerizalɛmã, a ra nong n tʋgd n geta a Lazaar ne a tãop a Maari la a Mart sẽn da be Betani sẽn da pẽ ne be wã. B lebga zo-rãmb hakɩka. Biiblã yetame: “La a Zezi nonga a Mart ne a yao wã la a Lazaare.” (Zã 11:5) La wala d sẽn yã sak ning sẽn loogã pʋgẽ wã, a Lazaar kiime.
5, 6. a) A Zezi manesem yɩɩ wãn to, a sẽn yã a Lazaar zakã neb la a zo-rãmbã sũ-sãangã? b) Bõe yĩng t’a Zezi sũurã sẽn sãamã kengd tõnd raoodo?
5 A Zezi zoa wã kaalem maan-a-la bõe? Kibarã yetame t’a Zezi bʋʋga a Lazaar nebã la a zo-rãmbã sẽn da be sũ-sãang pʋgẽ wã. A Zezi sẽn yã-bã, b nimbãaneg yõk-a lame. A ‘wẽe sir-kãsenga la a sũur sãamame.’ Kibarã paasame t’a “Zezi yãbame.” (Zã 11:33, 35) A Zezi sũura sẽn sãama, rat n yeelame t’a ra pa tar saagr bɩ? Ayo. Yaa sɩda, a Zezi ra miime tɩ ra pa na n kaoos la bõn-kãseng maan ye. (Zã 11:3, 4) Ne rẽ fãa, a zoa wã kaalem sãama a sũuri.
6 D tõe n gesa a Zezi sũurã sẽn sãam a zoa wã kũum yĩngã wa bũmb sẽn kengd tõnd raoodo, bala, rẽ wilgda tõnd t’a Zezi ne a Ba a Zeova kisa kũum. La Wẽnnaam a Zeova tõe n zaba ne bɛ-kãngã n tõoge. Bɩ d ges tõog ning Wẽnnaam sẽn kõ a Zezi wã.
“LAZAARE, YI!”
7, 8. A Lazaar sẽn wa n ki wã, bõe yĩng tɩ ra wõnd yellã ra pa tar tɩɩm sã n yaa ne ninsaalb tagsgo, la yaa bõe la a Zezi maan-yã?
7 B muma a Lazaar tãng bok pʋgẽ, t’a Zezi kos tɩ b lak kugr ning sẽn pag boka noorã. A Mart ra pa rat tɩ b lak ye, bala sẽn da ta rasem a naasã yĩnga, a Lazaar kũumã da segd n sɩnga põogre. (Zã 11:39) Sã n yaa ne ninsaal tagsgo, sẽn maand kae ye.
8 B laka kugrã, t’a Zezi zẽk a koɛɛg n yeel tɩ: “Lazaare, yi!” Bõe n maane? “Sẽn da ki-a wã yiime.” (Zã 11:43, 44) Mams-y n ges-y neb nins sẽn da be be wã sũ-noogo! A Lazaar da yaa b ba-biiga, ned b sẽn kĩ ne, b zoa bɩ b yak me, b ra miime t’a kiime. La a le bee ne nebã, n yas b sʋk masã, n ket n yaa wa a pĩndã. Ra yaa wa pa sɩd ye. Sãmbg sẽn ka be, neb wʋsg mobga a Lazaar ne sũ-noogo. Ad sɩd yaa tõogr meng kũumã zugu!
9, 10. a) Wãn to la a Zezi wilg a sẽn paam tõog n vʋʋg a Lazaarã sẽn yitẽ? b) Biiblã kibay nins sẽn gomd vʋʋgrã yellã kareng nafa yaa bõe?
9 A Zezi pa yeel t’a maana yel-solem-kãngã ne a meng pãng ye. A Zezi pʋʋsgã pʋgẽ, sẽn deng bal t’a bool a Lazaar t’a yi yaoogẽ wã, a wilga vẽeneg tɩ vʋʋgrã yita a Zeova nengẽ. (Zã 11:41, 42) Ra pa so-kãngã bal la a Zeova vʋʋg ned ye. A Lazaar vʋʋgrã sẽn paase, yaa neb a wɛ vʋʋgr yell la b gomd Wẽnnaam Gomdã pʋgẽ. * Kiba-kãensã kareng la b zut bʋgsg kõta sũ-noogo. B zãmsda tõnd tɩ Wẽnnaam pa welsd neb ye, bala kom-bɩɩs la kãsemba, pagb la rapa, Israɛll neb la neb sẽn pa Israɛll neb zĩnda b sẽn vʋʋg-b rãmbã sʋka. Ad yaa sũ-noog meng la Biiblã sẽn bilg ka wã! Wala makre, a Zezi sẽn wa n vʋʋg bipuglã, a roagdbã “yɛɛsa wʋsgo.” (Mark 5:42) N-ye, a Zeova kɩtame tɩ b paam sũ-noog b sẽn pa tõe n yĩm abada.
10 Yaa sɩd tɩ neb nins a Zezi sẽn vʋʋgã wa n baas n le kiime. Woto rat n yeelame tɩ b vʋʋgrã pa tall yõod bɩ? Ayo, pa woto ye. Biiblã kiba-kãensã wilgdame t’a goamã yaa sɩda, la b kõta tõnd saagre.
VƲƲGRÃ KIBAY SẼN ZÃMSD TÕND BŨMB NINGA
11. Wãn to la a Lazaar vʋʋgrã kibar sõngd tõnd tɩ d sɩd bãng tɩ b sẽn togs bũmb ning Koɛɛg Soab 9:5 pʋgẽ wã yaa sɩda?
11 Biiblã yeta tõnd tɩ sẽn ki-bã “ka mi bũmb ye.” B pa vɩ, b pa mi b sẽn beẽ. A Lazaar kibarã sɩd wilgda woto. A Lazaar vʋʋgrã poore, a bilga nebã saasẽ sẽn yaa to-to bɩ? Bɩ a yɛɛs-b-la ne bugum yir kibaya? Ayo. Biiblã pa wilgd t’a Lazaar goma bõn-kãens yell ye. A sẽn da ki wã sasa, rasem a naasã pʋgẽ a ra “ka mi bũmb ye.” (Koɛɛg Soaba 9:5) A Lazaar da kiime tɩ wõnd gõeem bala.—Zã 11:11.
12. Bõe yĩng tɩ d tõe n kɩs sɩd t’a Lazaar vʋʋgrã yɩɩ sɩda?
12 A Lazaar kibarã leb n wilgda tõnd tɩ vʋʋgrã yaa sɩd lakae pa belgr ye. A Zezi vʋʋga a Lazaar kaset dãmb wʋsg taoore. Baa tũudmã taoor dãmb sẽn kisg a Zezi wã pa kɩɩs yel-solem-kãngã ye. B pʋd n yeelame: “Tõnd na n maana bõe? Tɩ bõe, dao kãng [a Zezi] maanda bõn-bãn wʋsgo.” (Zã 11:47) Neb kʋʋng tɩ yãa a Lazaar sẽn vʋʋgã. Rẽ kɩtame tɩ bãmb sʋkã neb wʋsg tẽ a Zezi. B sẽn yã t’a Lazaar vʋʋgame wã wilg-b-la vẽeneg tɩ yaa Wẽnnaam n tʋm a Zezi. Kaset kãng ra tara pãng wʋsg hali n kɩt tɩ Zʋɩf tũudmã nanambs sũy sẽn diglma ra magd n na n kʋ a Zezi ne a Lazaar fãa.—Zã 11:53; 12:9-11.
13. Bʋʋm bʋg la d tar n na n tẽ t’a Zeova sɩd tõe n vʋʋga sẽn ki-bã?
13 Rẽ yĩnga d tõe n tẽeme tɩ kũum vʋʋgr n wat bɩ? N-ye, bala a Zezi zãmsa nebã tɩ daar n wat tɩ neb nins “sẽn be yaad pʋsẽ wã” na n vʋʋge. (Zã 5:28) Yaa a Zeova la vɩɩmã fãa Naanda. Woto yĩnga, segd n yɩɩ toog ne-d tɩ d tẽ t’a tõe n lebs n naana ned sẽn da ki bɩ? Yaa sɩd tɩ fãa bee ne a Zeova pʋ-tẽerã pãng sẽn ta zĩig ninga. Rẽ yĩnga a Zeova tõe n tẽega tõnd nin-nongds nins sẽn maan kaalma yell bɩ? Wala makre, ãds sõor ka tɛk n pid ãndũniyã, la Wẽnnaam pʋda ãdg fãa yʋʋre! (Ezai 40:26) Rẽnd Wẽnnaam a Zeova tõe n tẽega tõnd nin-nongdsã sẽn ki wã halhaal fãa, n vʋʋg-ba.
14, 15. Wala a Zoob sẽn yeelã, bõe n wilgd t’a Zeova rat n vʋʋga sẽn ki-bã?
14 Biiblã wilgdame t’a Zeova sɩd rata ne a sũur fãa n vʋʋg sẽn ki-bã. Wẽn-sakd a Zoob soka woto: “Ned sã n ki, a tõe n le vʋʋgame bɩ?” A Zoob ra gomda ned sẽn be yaoogã pʋgẽ n gũudẽ, hal tɩ wakat wa ta tɩ Wẽnnaam tẽeg a yellã yelle. A yeela a Zeova tɩ: “La yãmb sã n bool maam, mam na n sakame. La y na n nonga maam tɩ m yaa y nug-tʋʋmde.”—Zoob 14:13-15.
15 Wala d sẽn yã wã, a Zeova rata ne a sũur fãa n vʋʋg sẽn ki-bã. D sẽn mi rẽ wã pa kõt-d sũ-noog sɩda? La vʋʋgr ning sẽn watã na n yɩɩ wãn to? Ãnd dãmb n na n vʋʋge, la na n yɩɩ yɛ?
NEB NINS “SẼN BE YAAD PƲSẼ” WÃ
16. Sẽn ki-bã na n vʋʋgame n vɩɩmd dũni-bʋg buud pʋgẽ?
16 Biiblã kibay nins sẽn gomd neb b sẽn vʋʋg tɩ loogã yellã zãmsda tõnd yɛl wʋsg vʋʋgrã sẽn watã wɛɛngẽ. Neb nins b sẽn da vʋʋg tẽng zug ka wã leb n zĩnda ne b nin-nongdsã. Vʋʋgr ning sẽn watã na n yɩɩ woto me, la a na n yɩɩ sõma wʋsg n yɩɩge. Wala d sẽn yã sak a 3 pʋgẽ wã, Wẽnnaam daabã yaa tɩ tẽngã gill lebg arzãna. Woto, sẽn ki-bã pa na n vʋʋg dũni sẽn pid ne zaba, bi-be-tʋʋm la bãas pʋgẽ ye. Sor na n pak n kõ-b lame tɩ b tõog n vɩɩmd wakat sẽn pa sat tẽn-kãngã zugu, ne laafɩ la sũ-noogo.
17. B na n vʋʋga neb a wãna?
17 Ãnd dãmb n na n vʋʋge? A Zezi yeelame tɩ neb nins ‘sẽn be yaad pʋsẽ na n wʋma yẽ [a Zezi] koɛɛg n yi.’ (Zã 5:28, 29) Wilgri 20:13 me yetame tɩ: “Ko-kãsenga basa kũum fãa sẽn be a pʋgẽ tɩ b yi. Kũum ne kɩɩm-kulg [Hadɛs] basa kũum sẽn be bãmb pʋsẽ.” Hadɛs bɩ “kɩɩm-kulg” makda yaoogo. (Ges-y Vẽnegr ning sẽn be seb-neng 212-13 pʋgẽ wã.) B na n vʋʋga neb nins fãa sẽn be a pʋgẽ wã. Neb tus-kẽema ka tɛkã sẽn be be wã na n le vɩɩmdame. Tʋm-tʋmd a Poll yeelame: “Mam tara tẽeb kãng ne Wẽnnaam wa mam dõatba me sẽn tarã tɩ kũum fãa na n vʋʋgame, [neb nins sẽn pa tɩrsã, NW] ne nin-tɩrsa fãa.” (Tʋʋma 24:15) Woto rat n yeelame tɩ bõe?
18. Ãnd dãmb n be nin-tɩrsã sẽn na n vʋʋgã sʋka, la wãn to la saag-kãngã sõngd yãmba?
18 Biiblã pʋgẽ b gomda neb sẽn vɩɩmd t’a Zezi ra nan pa wa tẽng zugã yelle. Bãmb wʋsg bee nin-tɩrsã sẽn na n vʋʋgã sʋka. Y tõe n tagsa a Nowe, a Abrahaam, a Saara, a Moiiz, a Rut, a Ɛstɛɛr la neb wʋsg a taab yelle. B goma rap la pagb kẽer sẽn tall tẽeb yell Hebre dãmb sak 11 pʋgẽ. La a Zeova sõgen dãmb nins sẽn kiid tõnd wakatã me bee nin-tɩrsã sʋka. Vʋʋgrã saagr tõe n kɩtame tɩ d pa le zoet kũum.—Hebre dãmba 2:15.
19. Ãnd dãmb la “neb nins sẽn pa tɩrsã,” la ne nonglem a Zeova na n kõ-b-la sor tɩ b tõog n maan bõe?
19 Yaa wãn to yẽ ne neb nins fãa sẽn pa maan a Zeova raabã, b sẽn pa bãng-a wã yĩnga? A pa na n yĩm neb tus-kẽema ka tɛk kãensã “sẽn pa tɩrsã” yell ye. A na n vʋʋg-b lame n kõ-b sẽk sẽn na yɩl n tɩ b bao n bãng sɩd Wẽnnaamã la b maan a raabã. B na n vʋʋga sẽn ki-bã yʋʋm tusr sasa, n kõ-b sor tɩ b sã n data, bɩ b naag wẽn- sakdbã n maan a Zeova raabã tẽng zugu. Na n yɩɩ wakat sẽn be yamleoog wʋsgo. Yaa wakat kãng la Biiblã sẽn boond tɩ Bʋkaoorã Daarã. *
20. Zeɛn yaa bõe, la ãnd dãmb n debd be?
20 Woto rat n yeelame tɩ ninsaalb nins fãa sẽn ki wã na n vʋʋgame bɩ? Ayo. Biiblã yetame tɩ kũ-rãmb kẽer bee zĩig sẽn boond tɩ Zeɛn b sẽn lebg tɩ ‘bug-tẽng’ Wẽnnaam Sebre pʋgẽ wã. (Luk 12:5) Zeɛn da yaa yʋʋr b sẽn kõ tãmpʋʋr sẽn da be pĩnd Zerizalɛmã dapoore. Be la b ra yõogd b sagdã. B ra lobda neb kẽer kũum be me, la yaa neb nins Zʋɩf rãmbã sẽn da get wa neb sẽn pa zems ne mumb la vʋʋgrã. Rẽnd zemsame la b sẽn dɩk Zeɛnnã n mak sãoong wakat fãa yĩngã. Yaa sɩd tɩ yaa a Zezi la b bobl sẽn vɩ-bã la sẽn ki-bã bʋʋdo, la yaa a Zeova la Bʋkaood kãsengã. (Tʋʋma 10:42) A pa na n tol n vʋʋg neb nins a sẽn ges tɩ b yaa nin-wẽns sẽn pa rat n toeemã ye.
VƲƲG N VƖƖMD SAASẼ WÃ
21, 22. a) Vʋʋg-bʋg buud me n be? b) Ãnd soab n yɩ pipi n vʋʋg ne malɛk yĩnga?
21 Biiblã leb n gomda vʋʋgr buud a to yelle. Yaa vʋʋg n yɩ wa malɛk n vɩɩmd saasẽ wã. Biiblã gomda vʋʋg-kãngã buudã a yembr bal yelle: yaa a Zezi Kirist vʋʋgrã bala.
22 B sẽn wa n kʋ a Zezi wã poore, a Zeova pa bas t’a Biribl-sakdã pa yaoogã pʋgẽ ye. (Yɩɩl Sõamyã 16:10; Tʋʋma 13:34, 35) Wẽnnaam vʋʋga a Zezi, la a pa vʋʋg-a t’a yɩ ninsaal ye. Tʋm-tʋmd a Poll wilgame tɩ Kirist kii ne ‘dũniyã yĩnga, la a vʋʋga ne sɩɩg’ bɩ malɛk yĩnga, (1 Korẽnt dãmba 15:44) Ad woto sɩd ra yaa yel-solemd sẽn yaa kãsenga. A Zezi leb n paama vɩɩm, n yaa malɛk sẽn tar pãnga. (1 Korẽnt dãmba 15:3-6) A Zezi n yɩ pipi n paam vʋʋg-kãngã sẽn tar ziirã. (Zã 3:13) La ra pa yẽ a ye bal n da na n paam a buud ye.
23, 24. Ãnd dãmb n be a Zezi “bãg-bilã” pʋgẽ, la b na n yɩɩ neb a wãna?
23 A Zezi sẽn da mi tɩ ra pa na n kaoos la a kẽng saasẽ wã yĩnga, a yeela a karen-biis nins sẽn kell n pa ne-a wã t’a ra na n tɩ ‘manega zĩig’ bãmb yĩng be. (Zã 14:2) A Zezi yeelame tɩ neb nins sẽn debd saasẽ wã yaa yẽ “bãg-bila.” (Luk 12:32, NW) Kiris-neb hakɩk a wãn n da na n wa zĩnd sul-bil-kãngã pʋgẽ? Sã n yaa ne Wilgri 14:1, tʋm-tʋmd a Zã yeelame: “Mam gesame, la haya! Pebila [a Zezi Kirist] yalsa tãng ninga sẽn boond tɩ Siõ wã zugu, la neb tus koabga la tus pis-naas la a naase sẽn tar Pebila yʋʋre la bãmb Ba yʋʋre sẽn gʋls bãmb dĩyã bee ne bãmba.”
24 Kiris-neb 144000 kãensã, sẽn yaa a Zezi tʋm-tʋmdbã la kiris-neb a taab na n vʋʋgame n tɩ vɩɩmd saasẽ. Yaa wakat bʋg la b na n vʋʋge? Tʋm-tʋmd a Poll gʋlsame tɩ rẽ ra na n yɩɩ Kirist belmã sasa. (1 Korẽnt dãmba 15:23) Wala y sẽn na n yã sak a 9 pʋgẽ wã, masã d vɩɩ sasa kãngã. Neb 144000 kẽer keta tẽng zug tõnd wakatã. Bãmb sʋkã, neb nins sẽn kiidã vʋʋgda zĩig pʋgẽ n tɩ vɩɩmd saasẽ. (1 Korẽnt dãmba 15:51-55) La ãdem-biis wʋsg tara saagr n na n vʋʋg n vɩɩmd tẽng zug Arzãnã sẽn watã pʋgẽ.
25. Bõe la d na n yã sak ning sẽn pʋgdã pʋgẽ?
25 N-ye, a Zeova sɩd na n tõoga tõnd bɛ wã sẽn yaa kũumã, n kɩt t’a menem wakat fãa yĩnga! (Ezai 25:8) La tõe tɩ y soke: ‘Neb nins b sẽn vʋʋg tɩ b kẽng saasẽ wã na n tɩ maana bõe beenẽ?’ B na n yɩɩ Wẽnnaam Rĩungã sẽn yaa goosneema sẽn be saasẽ wã nanambse. D na n paama vẽnegr goosneema kãng zug n paas sak ning sẽn pʋgdã pʋgẽ.
^ sull 9 Kibay a taabã bee 1 Rĩm dãmba 17:17-24; 2 Rĩm dãmba 4:32-37; 13:20, 21; Matɩe 28:5-7; Luk 7:11-17; 8:40-56; Tʋʋma 9:36-42; 20:7-12 pʋgẽ.
^ sull 19 Sẽn na yɩl n paam vẽnegr n paas Bʋkaoorã Daar zugu, la b sẽn na n tik bũmb ning zug n kao bʋʋdã, bɩ y ges Vẽnegr ning sẽn be seb-neng 213-5 pʋgẽ wã.


text:
SAK A TÃABO
Wẽnnaam daabã ne tẽngã yaa bõe?
Wẽnnaam daabã ne ãdem-biisã yaa bõe?
Wãn to la b kɩɩs Wẽnnaam?
Vɩɩmã na n yɩɩ wãn to tẽngã zug beoog-daare?
1. Wẽnnaam daabã ne tẽngã yaa bõe?
WẼNNAAM daabã ne tẽngã sɩd bee yamleoogo. A Zeova ratame tɩ tẽngã pid ne neb sẽn tar sũ-noog la laafɩ. Biiblã yetame tɩ “Wẽnnaam sela tɩɩs Edɛn” la t’a “kɩtame tɩ tɩɩs buud fãa bul n yi tẽnga pʋgẽ, bãmb yaa neere la b womda bi-sõama rɩɩb yĩnga.” Wẽnnaam naana pipi rao a Ãdem ne a pag a Hawa, n ning-b zĩ-kãng sẽn be rasãndã pʋgẽ n yeel-b “tɩ b rog kamb n pid dũniyã la b tõog-a.” (Sɩngre 1:28; 2:8, 9, 15) Woto, Wẽnnaam da ratame tɩ ninsaalbã paam kamba, tɩ b yalg arzãn kãngã t’a pid tẽngã gill fãa, la b ges rũmsã yelle.
2. a) Wãn to la d mi tɩ Wẽnnaam na n pidsa a raabã ne tẽngã? b) Sã n yaa ne Biiblã, yaa nin-bʋs buud n na n paam vɩɩm sẽn kõn sa wã?
2 Yãmb tagsdame tɩ Wẽnnaam a Zeova sẽn dat tɩ nebã vɩɩmd tẽng zug arzãnã pʋgẽ wã na n pidsame bɩ? Wẽnnaam yeelame: “Mam goama na n pidame. Mam yam yãkra na n tõogame.” (Ezai 46:9-11; 55:11) N-ye, Wẽnnaam na n sɩd pidsa a sẽn yãk yam n na n maan bũmb ningã. A yeelame t’a “ka naan [tẽngã] t’a lebg zaalem ye,” la t’a “naan-a lame tɩ neb zĩnd a zugu.” (Ezai 45:18) Yaa nin-bʋs buud la Wẽnnaam dat tɩ b vɩɩmd tẽngã zugu? La a ra ratame tɩ b vɩɩmd be n kaoos yʋʋm a wãna? Biiblã leokdame: ‘Nin-tɩrsã na n sooga dũniyã la bãmb na n zĩnda a zug wakat sẽn ka sɛta.’—Yɩɩl Sõamyã 37:29; Wilgri 21:3, 4.
3. Yel-be-bʋs n be tẽngã zugu, la sogs-bʋs la rẽ wat ne?
3 Vẽenega, wakat kãng nan pa ta ye. Nebã ket n bẽedame la b kiidẽ, la b zabd n kʋʋd taab menga. Yell n maane. Sɩd-sɩda, Wẽnnaam da pa rat tɩ tẽngã yɩ wa d sẽn ne-a t’a yaa to-to rũndã-rũndã wã ye. La maana wãn tɩ wa yaa woto? Bõe yĩng tɩ Wẽnnaam daabã pa pidsi? Ninsaalbã kʋdemd sebr baa a ye pa tõe n leok tõnd ye, bala yellã sɩnga saasẽ.
BƐ WÃ SẼN SƖNG TO-TO N WA BEẼ
4, 5. a) Sɩd-sɩda, yaa ãnd soab la sẽn tũnug ne waaf n gom ne a Hawa wã? b) Wãn to la ned sẽn da yaa pʋ-peelem soab tõe n wa lebg wagdre?
4 Biiblã pipi sebr gomda Wẽnnaam bɛ sẽn puk Edɛn zẽedẽ wã yelle. B bilg-a-la wa ‘waafo,’ la a ra pa wag-zaalg ye. Biiblã baasg sebr boond-a lame tɩ “diaabl la Sʋɩtãana, sẽn belgd dũniyã fãa.” B boond-a lame me tɩ “wag-kʋdre,” bɩ pipi waafã. (Sɩngre 3:1; Wilgri 12:9) Malɛg-kãngã sẽn tar pãng tɩ ninsaalbã nif pa ne-a wã tũnuga ne waaf n gom ne a Hawa, wala sɩlem soab sẽn tõe n gomd tɩ yaa wa a goamã yita zĩig a to wã. Sãmbg sẽn ka be, Wẽnnaam sẽn da wa n segend tẽngã ninsaalbã yĩngã tɩ malɛg-kãng ra bee be.—Zoob 38:4, 7.
5 La sẽn mik t’a Zeova bõn-naandsã fãa zemsa zãngã yĩnga, ãnd n maan a “Sʋɩtãana”? D sã n na n togs nana-nana bala, yaa Wẽnnaam biribl sẽn yaa malɛk sẽn tar pãng n yãk yam n lebg Sʋɩtãana. Wãn to la rẽ tõog n yɩ? Wala makre, rũndã-rũndã, ned sẽn da yaa sõma la pʋ-peelem soab tõe n lebga wagdre. Sɩngda wãna? Nedã tõe n basa tʋlsem wẽng tɩ bɩ a sũurã pʋgẽ. A sã n ket n tagsd wẽngã yelle, tʋlsem kãng na n wa paama pãng wʋsgo. Woto, a sã n wa paam sor bala, a tõe n zuume n pids a tʋlsem wẽngã.—Zak 1:13-15.
6. Wãn to la Wẽnnaam biribl sẽn yaa malɛk sẽn tar pãng lebg Sʋɩtãana?
6 Yɩɩ woto me ne a Sʋɩtãanã. A ra segd n wʋma Wẽnnaam sẽn yeel a Ãdem ne a Hawa tɩ b rog kamb n pid tẽngã. (Sɩngre 1:27, 28) A Sʋɩtãan tagsa woto: ‘Gese, ninsaalbã fãa tõe n basa Wẽnnaam n balem maam!’ Rẽnd tʋlsem wẽng n bul a sũurã pʋgẽ. A wa n baas n belga a Hawa n togs-a ziri Wẽnnaam zugu. (Sɩngre 3:1-5) Yaa woto la a lebg “dɩaabl” bɩ tẽn-kãn-neda. Wakat kãng pʋgẽ me, a lebga “Sʋɩtãana,” sẽn dat n yeel tɩ “Kɩɩsda.”
7. a) Bõe yĩng t’a Ãdem ne a Hawa ki? b) Bõe yĩng t’a Ãdem yagensã fãa kʋʋndẽ la b kiidẽ?
7 A Sʋɩtãan tũnuga ne ziri la belgre, n kɩt t’a Ãdem ne a Hawa kɩɩs Wẽnnaam noorã. (Sɩngre 2:17; 3:6) Rẽ kɩtame tɩ b wa baas n ki wa Wẽnnaam sẽn da yeel-b tɩ b sã n tõdge b na n kiime wã. (Sɩngre 3:17-19) A Ãdem sẽn kɩɩsã kɩtame t’a pa le zems zãng ye. Rẽ n so t’a kambã la a yagensã fãa rogd ne yel-wẽnã. (Rom dãmba 5:12) D rɩk makr ne tãn-koeem wamde. Tãn-koeem wamd sã n wẽge, tãn-koɛɛm nins fãa b sẽn na n tall-a n wẽ ne wã na n yɩɩ wãn to? B fãa na n yɩɩ wẽgdo, b na n talla zanga. Woto me, ninsaal fãa roga ne yel-wẽndã sẽn yit a Ãdem sẽn makd tãn-koeem wamdã nengẽ wã. Yaa rẽ yĩng la sẽn kɩt tɩ ninsaalbã fãa kʋʋndẽ la b kiidẽ wã.—Rom dãmba 3:23.
8, 9. a) Wãn to la a Sʋɩtãan bao Wẽnnaam noore? b) Bõe yĩng tɩ Wẽnnaam pa sãam tõtbã zĩig pʋgẽ?
8 A Sʋɩtãan sẽn wa n tõog t’a Ãdem ne a Hawa beeg Wẽnnaamã, a sɩd ra lebga kɩɩsdba naaba. A kɩɩsa a Zeova sẽn da rɩt a naamã to-to wã. Sɩda, a Sʋɩtãan da yeta woto: ‘Wẽnnaam yaa na-wẽnga. A yagda ziri n pa rat tɩ neb nins a sẽn so wã paam bõn-sõma ye. Pa tɩlae tɩ Wẽnnaam dɩ naam ninsaalbã zut ye. Bãmb mens tõe n bãnga sẽn yaa sõma la sẽn yaa wẽng n bake. La mam sã n yɩ b naaba, rẽ la b na n yɩ neer n yɩɩge.’ Rõd-kãngã buud taoore, wãn to la Wẽnnaam da na n welg yellã? Kẽer tagsdame tɩ Wẽnnaam da segdame bal n kʋ tõtbã. La woto ra na n leoka a Sʋɩtãan no-baoodmã bɩ? Rẽ ra na n wilgame tɩ Wẽnnaam sẽn dɩt a naamã to-to wã yaa tɩrg bɩ?
9 A Zeova sẽn nong tɩrlmã, kɩtame t’a pa kʋ tõtbã zĩig pʋgẽ ye. A yãame tɩ yaa kaoosg zugẽ bal la a ra tõe n leok a Sʋɩtãan no-baoodmã sõma, la a wilg t’a yaa ziri yagda. Yaa rẽ n so tɩ Wẽnnaam yãk yam n bas ninsaalbã tɩ b soog b mens wakat a wãn a Sʋɩtãan nugẽ. Sak 11 wã pʋgẽ, d na n yãa bũmb ning sẽn kɩt t’a Zeova bas yɛlã woto, la a bas tɩ kaoosd wʋsg woto n yaool n na n welg yel-kãensã wã. La d segd n tagsa sogsg nins sẽn pʋgdã zutu: Rẽ yĩnga a Ãdem ne a Hawa ra bee bʋʋm n na n tẽ a Sʋɩtãan sẽn zɩ n maan-b neerã goam bɩ? B ra bee bʋʋm n na n tẽ t’a Zeova yaa ziri yagd la na-toaaga, ne a sẽn da kõ-b bũmb nins fãa b sẽn da tarã sɩda? Sã n da yaa yãmba, bõe la y ra na n maane?
10. Wãn to la y tõe n zĩnd a Zeova poorẽ, a Sʋɩtãan no-baoodmã leokr pʋgẽ?
10 Zemsame tɩ d tags sogs-kãensã zutu, bala b paka tõnd ned kam fãa rũndã-rũndã. N-ye, yãmb tõe n yãka yam n zĩnd a Zeova poorẽ n leok a Sʋɩtãan no-baoodmã. Y tõe n saka a Zeova wa y Naaba, la y sõng n wilg t’a Sʋɩtãan yaa ziri yagda. (Yɩɩl Sõamyã 73:28; Yelbũna 27:11) Zu-bʋko, neb milyaar dãmbã sẽn be dũni kãngã zugã sʋka, yaa neb bilf bal n yãk yam n maand woto. Rẽ wata ne sok-kãngã sẽn yaa kãsengã: Biiblã sɩd wilgdame tɩ yaa a Sʋɩtãan n dɩt naam dũni kãngã zug bɩ?
ÃND N DƖT NAAM DŨNI KÃNGÃ ZUGU?
11, 12. a) Wãn to la makr a yembr sẽn wa a Zezi zug wilgd t’a Sʋɩtãan n yaa dũni kãngã naaba? b) Bõe n leb n wilgdẽ t’a Sʋɩtãan la dũni kãngã naaba?
11 A Zezi ra mii vẽeneg tɩ yaa a Sʋɩtãan n dɩt naam dũni kãngã zugu. Vugri, a Sʋɩtãan tũnuga ne yel-solemd n wilg a Zezi “dũniyã soolem fãa ne b naam.” Rẽ poore, a Sʋɩtãan kãaba a Zezi naam n yeel woto: “Yãmb sã n na n sak n wõgemd n waoog maam, mam na kõ yãmb bõn-kãensa fãa.” (Matɩe 4:8, 9; Luk 4:5, 6) Tags-y n ges-y-yã: Sã n da mikẽ t’a Sʋɩtãan pa rɩt naam soolem kãensã zutu, rẽ yĩnga kãab-kãngã ra na yɩẽ makr n kõ a Zezi sɩda? A Zezi pa kɩɩs tɩ goosneema rãmbã fãa ra yaa a Sʋɩtãan dẽnd ye. Sã n da pa a Sʋɩtãan la dũniyã goosneema rãmb naaba, sɩd-sɩda, a Zezi ra na n wilga rẽ.
12 Yaa sɩd tɩ yaa a Zeova n yaa Wẽnnaam sẽn tõeyã fãa wã, la a leb n yaa ãndũniyã sẽn be rasãnd la sẽn yaa kãsengã Naanda. (Wilgri 4:11) La zĩig baa a yembre, Biiblã pa yet tɩ Wẽnnaam a Zeova bɩ a Zezi Kirist n yaa dũni kãngã naab ye. A Zezi yeela vẽeneg tɩ yaa a Sʋɩtãan la ‘dũniyã naaba.’ (Zã 12:31; 14:30; 16:11) Biiblã pʋd n yetame t’a Sʋɩtãan yaa ‘dũni kãngã wẽnnaam.’ (2 Korẽnt dãmba 4:3, 4) Tʋm-tʋmd a Zã sẽn yaa kiris-nedã gʋlsa kɩɩsd kãng bɩ Sʋɩtãanã wɛɛngẽ woto: “Dũniyã fãa bee wẽng soaba nugẽ.”—1 Zã 5:19.
B SẼN NA N SÃAM A SƲƖTÃAN DŨNIYÃ TO-TO
13. Bõe yĩng tɩ d rat dũni paalga?
13 Yʋʋmd fãa, dũniyã lebgda wẽng n paasdẽ. A pida ne zaba, politik la tũudum taoor dãmb sẽn yaa zãmb rãmba, la bi-bees sũy sẽn kɛgem tɩ looge. Ned pa tõe n dems dũni kãngã ye. Biiblã wilgdame tɩ wakat kolgame tɩ Wẽnnaam na n sãam dũni wẽngã yẽ zabrã b sẽn boond tɩ Armagedõ wã wakate. Rẽ na n paka sor tɩ dũni paalg sẽn yaa tɩrg wa.—Wilgri 16:14-16.
14. Ãnd la Wẽnnaam yãk t’a yɩ a Rĩungã Naaba, la wãn to la b reng n togs rẽ?
14 Wẽnnaam a Zeova yãka a Zezi Kirist t’a yɩ a saasẽ Rĩungã bɩ a goosneema wã Naaba. Hal sẽn kaoos wʋsgo, Biiblã reng n togsame tɩ: “B roga biig n kõ-do, b kõo tõnd biribla. Soolem soogr na n zĩnda yẽ zugu. La b na n pʋda a yʋʋr tɩ . . . Laafɩ-naaba. Yẽ soolem paadame, la a laafɩ ka be tɛk ye.” (Ezai 9:5, 6) A Zezi zãmsa a karen-biisã tɩ b pʋʋs goosneema kãng yĩng woto: “Tɩ yãmb soolem wa, tɩ yãmb daab maan dũniyã zug wa sẽn maand [saasẽ wã].” (Matɩe 6:10) Wa d sẽn na n yã taoor seb-kãngã pʋgẽ wã, Wẽnnaam Rĩungã na n sãama dũni kãngã goosneema rãmb fãa ka la bilfu, la a reeg b fãa zĩiga. (Daniɛll 2:44) Rẽ poore, Wẽnnaam Rĩungã na n kɩtame tɩ tẽngã lebg arzãna.
DŨNI PAALG N KOLGE
15. ‘Tẽn-paalgã’ yaa bõe?
15 Biiblã kõta tõnd bas-m-yam woto: “Wa sẽn zems [Wẽnnaam] kãabgo, tõnd gũuda yĩngr paalg la tẽn-paalga, tɩrlem sẽn na n zĩnd b pʋsẽ.” (2 Pɩɛɛr 3:13; Ezai 65:17) Ka wã, ‘tẽngã’ makda neb nins sẽn vɩ a zugã. Rẽnd ‘tẽn-paalgã’ makda neb nins sẽn paam Wẽnnaam lohormã sẽn na n lagem n vɩɩmd tẽngã zugã.
16. Kũun bʋg sẽn pa tõe n sɩf la Wẽnnaam na n kõ neb nins sẽn tat a yamã, la bõe la d segd n maan n paam dẽ?
16 A Zezi kãabame tɩ dũni paalgã sẽn watã pʋgẽ, Wẽnnaam na n kõo neb nins sẽn tat a yamã “vɩɩm sẽn ka sɛta.” (Mark 10:30) D bõos tɩ y lak y Biiblã Zã 3:16 la 17:3, n karem a Zezi sẽn yeel bũmb ning d sẽn segd n maan sẽn na yɩl n paam vɩɩm sẽn pa satã. Wẽnnaam na n kõo nin-sakdbã vɩɩm sẽn kõn sa tẽng zug arzãnã pʋgẽ. Bɩ d ges Biiblã sẽn wilgd bark nins nin-kãensã sẽn na n paame.
17, 18. Bõe n sɩd wilgd tɩ laafɩ la bãan na n zĩnda zĩig fãa tẽngã zugu?
17 Wẽnemã, zabã, bi-be-tʋʋmã la maan taab pãngã na n saame. “Nin-wẽng kõn tol n zĩnd ye . . . La sũ-maasem dãmba na n sooga dũniyã.” (Yɩɩl Sõamyã 37:10, 11) Laafɩ na n zĩndame, bala ‘Wẽnnaam kɩtdame tɩ zabr sɛ hal dũniyã tɛk fãa.’ (Yɩɩl Sõamyã 46:10; Ezai 2:4) Rẽ masã, “tɩrlem na n toba yẽ zãmaanẽ la laafɩ wʋsg na n zĩnda hal tɩ ta kiuug sɛɛbo,” sẽn dat n yeel tɩ wakat sẽn kõn sa.—Yɩɩl Sõamyã 72:7.
18 A Zeova balemdbã na n vɩɩmda bãan pʋgẽ. Biiblã gʋlsg wakate, Israɛll nebã sã n da wilg b sakr fãa, b ra paamda bãane. (Maankʋʋre 25:18, 19) D sã n wa paam bãan kãngã buud Arzãnã pʋgẽ, sɩd na n yɩɩ sũ-noog menga!—Ezai 32:18; Miise 4:4.
19. Bõe n kɩt tɩ d miẽ tɩ rɩɩb wʋsg n na n zĩnd Wẽnnaam dũni paalgã pʋgẽ?
19 Kom pa na n zĩnd ye. Yɩɩl gʋlsdã yɩɩla woto: “Ki wʋsg na n zĩnda soolem pʋgẽ. A na n miima tãens zutu.” (Yɩɩl Sõamyã 72:16) Wẽnnaam a Zeova na n ninga nin-tɩrsã barka, la ‘tẽnga bõn-koaadla na n woma biisi.’—Yɩɩl Sõamyã 67:7.
20. Bõe yĩng tɩ d tõe n kɩs sɩd tɩ tẽngã gill na n lebga arzãna?
20 Tẽngã gill na n lebga arzãna. Ro-neeb la zĩ-neeb na n zĩnda zĩis nins ninsaalbã sẽn yaa yel-wẽn-maandbã sẽn da sãamã. (Ezai 65:21-24; Wilgri 11:18) Sã n wa beẽ-beẽ, b na n yalga arzãnã t’a pid dũniyã gilli, tɩ tẽnga fãa lebg neer la a sakd kood wala Edɛn zẽedã. La wakat fãa, Wẽnnaam na n ‘puka a nugu, n kõ bõn-vɩɩg fãa bark tɩ seke.’—Yɩɩl Sõamyã 145:16.
21. Bõe n wilgd tɩ laafɩ na n zĩnda ninsaalbã ne rũmsã sʋka?
21 Laafɩ na n zĩnda ninsaalbã ne rũmsã sʋka. We-rũms ne yir dũms na n naaga taab n wãb yamdo. Baa bi-kɩdg pa na n le zoe rũms nins sẽn yaa toos masã wã ye.—Ezai 11:6-9; 65:25.
22. Na n yɩɩ wãn to ne bãasã?
22 Bãas na n saame. A Zezi sẽn yaa Wẽnnaam saasẽ Rĩungã Naabã na n sãooga nebã bãase, tɩ yɩɩg a sẽn da maan a sẽn da wa n be tẽngã zugã wʋsgo. (Matɩe 9:35; Mark 1:40-42; Zã 5:5-9) Rẽ sasa, “tẽnga ned ba a ye ka na n le yeel t’a ka laafɩ ye.”—Ezai 33:24; 35:5, 6.
23. Bõe yĩng tɩ kũum vʋʋgrã na n kõ tõnd sũ-noogo?
23 Tõnd neb nins sẽn maan kaalmã na n vʋʋgame, la b tõeeme meng n pa leb n ki ye. Neb nins fãa sẽn ki tɩ Wẽnnaam tẽr-b yellã na n vʋʋgame. Sɩda, “kũum . . . na n vʋʋgame, [neb nins sẽn pa tɩrsã] ne nin-tɩrsa fãa.”—Tʋʋma 24:15; Zã 5:28, 29.
24. Y tagsg yaa wãn to ne tẽng zug Arzãn pʋgẽ vɩɩmdgo?
24 Ad sɩd yaa bõn-kãsems sẽn be yamleoog n gũud neb nins sẽn yãk yam n na n zãms n bãng d Naand Kãsengã sẽn yaa Wẽnnaam a Zeova wã, la b maan a raabã! A Zezi sẽn wa n pʋlemd wẽng maand ning b sẽn ka a sɛɛgẽ wã tɩ: “Fo na n zĩnda arzãnẽ ne maamã,” yaa tẽng zug Arzãnã sẽn watã yell la a sẽn da gomdã. (Luk 23:43, Sebr Sõngo) Tara yõod wʋsg tɩ d zãms n bãng a Zezi Kirist n paase, bala yaa yẽ maasem yĩng la d na n tõog n paam bark kãensã fãa.


text:
GŨUSG GASGÃ Sɩpaolgo 2015 | Wãn to la Wẽnnaam get zabã?
Biiblã sẽn yet rẽ wɛɛngẽ wã tõe n ling-y lame.
EN COUVERTURE
Wãn to la Wẽnnaam get zabã?
Pĩnd wẽndẽ, Wẽnnaam ra mi n kõ a nin-buiidã sor tɩ b zab ne b bɛɛbã. Kaoosg zugẽ, a Zeezi yeela a karen-biisã tɩ b nong b bɛɛbã. Bũmb n toeem bɩ?
EN COUVERTURE
Wẽnnaam sẽn get zabã to-to, nand t’a Zeezi wa tẽngã zugu
Bũmb a tã n kɩt tɩ zab nins Wẽnnaam sẽn kõ noor tɩ b zabã pa wõnd zab a taabã.
EN COUVERTURE
Wẽnnaam sẽn get zabã to-to, a Zeezi sẽn wa n be tẽng zugã
Baa Wẽnnaam sẽn get zabã to-to wã sẽn pa toeemã, yel-beed n maane, tɩ wilg tɩ bũmb n toeeme.
EN COUVERTURE
Wẽnnaam sẽn get zabã to-to, rũndã-rũndã
Ka la bilfu, Wẽnnaam na n kɩtame tɩ b zab zabr sẽn na n kɩt tɩ zabã sa.
Sõng-y y kambã tɩ b tũ a Zeova: Pipi babgo
A Zeezi sẽn wa n zãmsd a karen-biisã, zʋg-sõma a tã la a tall-yã, tɩ roagdbã sã n dɩk a togs-n-taar bɩ b na n tõog n sõng b kambã tɩ b tũ Wẽnnaam.
Sõng-y y kambã tɩ b tũ a Zeova: Babg a yiib-n-soaba
Wãn to la y tõe n sõng y kambã b bi-bɩɩlmã wakat tɩ b bao a Zeova zoodo, la b paasd zoodã pãnga?
A Zeova yaa Wẽnnaam sẽn yaa nonglem
Bõe la a Zeova maan tɩ wilgdẽ t’a nonga ninsaalbã?
Yãmb nonga y taabã bɩ?
Y tõe n tũu a Zeezi saglgã y kãadmã pʋgẽ, tigingã pʋgẽ, la koe-moonegã sasa.
Rĩungã sẽn sõng tõnd to-to yʋʋm koabgã pʋgẽ
D paama bõn-sõma a tãab sẽn sõng-d tɩ d moon Wẽnnaam Rĩunga koɛɛgã. Bõn-kãens la bʋse?


text:
SAK PIIG LA A NII
Lisgã, la yãmb zems-
n- taarã ne Wẽnnaamã
Wãn to la b lisd kiris-neda?
Bõe ne bõe la y segd n maan n yaool n tõog n deeg lisgu?
Wãn to la ned rɩkd a meng n kõ Wẽnnaam?
Sẽn yɩɩd fãa, bõe yĩng la y sẽn segd n deeg lisgã?
1. Bõe yĩng tɩ Etiopi balem naabã kos n na n deeg lisgu?
“GESE, koom bee ka. Bõe n gɩdg maam ne lisgu?” Yaa woto la Etiopi balem naabã sok pipi kiris-nebã wakate. Kiris-ned yʋʋr sẽn boond t’a Filip n wilg-a tɩ ra yaa a Zezi la Mesi ning b sẽn kãab t’a watame wã. Etiopi raoã sẽn zãms bũmb ning Gʋlsg Sõamyã pʋgẽ wã kẽe-a-la sõma, t’a sak n tẽ, n yeel t’a rat n deega lisgu.—Tʋʋma 8:26-36.
2. Bõe yĩng tɩ y segd n tags lisgã reegr yell neere?
2 Y sã n zãmsa seb-kãngã neer ne a Zeova Kaset soab n tãag woto, tõe tɩ y rat n soka woto: ‘Yaa bõe n gɩdg maam ne lisg reegre?’ Y bãnga Biiblã kãabg sẽn yaa vɩɩm sẽn pa satã Arzãnã pʋgẽ wã. (Luk 23:43; Wilgri 21:3, 4) Y leb n bãnga ned sẽn lebgd bũmb ning a kũum poore, la vʋʋgrã saagre. (Koɛɛg Soaba 9:5; Zã 5:28, 29) Tõe tɩ y zoe n kẽnda a Zeova Kaset rãmbã tigissẽ n yãt b sẽn tũud tũudum hakɩkã to-to. (Zã 13:35) Sẽn tar yõod n yɩɩda, y sɩngame n tar zems-n-taar ne Wẽnnaam a Zeova.
3. a) No-bʋg la a Zezi kõ a karen-biisã? b) Lisgã bɩ soobã maanda wãn to?
3 Wãn to la y tõe n wilg tɩ y rat n maana Wẽnnaam daabã? A Zezi yeela a karen-biisã woto: ‘Bɩ y kẽng n maan neba buud fãa tɩ b yɩ mam karen-biisi n lis bãmba.’ (Matɩe 28:19) A Zezi mengã kõo mak-sõng n deeg lisg koom pʋgẽ. B ra pa mes-a koom ye, la a ra pa kɩt me tɩ b yãk koom n kɩrg a zugã bal ye. (Matɩe 3:16) Gɛrk gom-biig ning b sẽn lebg tɩ “lis” bɩ “kõ soobã” võorã yaa “bõr bũmb bɩ ned koomẽ.” Woto yĩnga, kiris-nebã sɩd lisda nedã koom pʋgẽ zãnga.
4. Koom lisgã reegr wilgda bõe?
4 Neb nins fãa sẽn dat n paam zems-n-taar ne Wẽnnaam a Zeova wã segd n paama koom lisgu. Lisgã wilgda zãma wã taoor tɩ y tʋll n maana Wẽnnaam daabã. A le wilgdame t’a Zeova raabã maaneg kõt-y-la sũ-noogo. (Yɩɩl Sõamyã 40:8, 9) La yɛl toɛy-toɛy la y segd n maan sẽn na yɩl n tõog n deeg lisgã.
BÃNGR NE TẼEB YAA TƖLAE
5. a) Bõe la d segd n maan pipi sẽn na yɩl n tõog n deeg lisgu? b) Bõe yĩng tɩ kiris-neb tigissã tar yõodo?
5 Yãmb zoe n sɩnga pipi soabã maanego. Wãn to? Yaa yãmb sẽn zãmsd n bãngd Wẽnnaam a Zeova ne a Zezi Kiristã. Tõe tɩ y maanda zãms-kãng ne a Zeova Kaset soab semen fãa. (Zã 17:3) La woto yaa sɩngr bala. Kiris-nebã ratame n “pid ne [Wẽnnaam] daabã bãngr” sẽn yaa sɩd kɛpɩ. (Kolos rãmba 1:9) A Zeova Kaset rãmbã tigissẽ kẽnd na n sõng-y-la wʋsg ne rẽ. Tigis-kãens kẽnd tara yõod wʋsgo. (Hebre dãmba 10:24, 25) Y sã n kẽnd tigissã n pa vaandẽ, na n sõng-y lame tɩ y paas y bãngrã ne Wẽnnaam.
6. Y segd n paama Biiblã bãngr hal tɩ ta zĩ-bʋg n yaool n deeg lisgu?
6 La vẽenega, pa tɩlae tɩ y bãng bũmba fãa sẽn be Biiblã pʋgẽ wã n yaool n deeg lisg ye. Etiopi balem naabã ra zoe n tara Gʋlsg Sõamyã bãngr bilfu, la a ra rata sõngr sẽn na yɩl n wʋm a zĩis kẽer võore. (Tʋʋma 8:30, 31) Woto me, yɛl wʋsg n ket yãmb sẽn segd n bãnge. Sɩda, y pa na n tol n bãng Wẽnnaam n sa ye. (Koɛɛg Soaba 3:11) La nand tɩ y reeg lisgu, yaa tɩlae tɩ y bãng la y sak Biiblã zãms-yẽgã. (Hebre dãmba 5:12) Wala makre, y segd n bãnga sẽn ki-bã sẽn lebgd bũmb ninga, la y bãng Wẽnnaam yʋʋrã la a Rĩungã yõod sẽn ta zĩig ninga.
7. Yãmb sẽn zãmsd Biiblã segd n kɩtame tɩ y tẽ bõe?
7 La bãngrã bal pa sek ye, bala “tẽeb sã n kaẽ, ned ka tõe n ta Wẽnnaam yam ye.” (Hebre dãmba 11:6) Biiblã yeta tõnd tɩ neb kẽer sẽn da be pĩnd wẽndẽ Korẽntã pʋgẽ sẽn wʋm koɛɛg ning kiris-nebã sẽn moonã, “bãmb me tẽeme n paam koom lisgu.” (Tʋʋma 18:8) Woto me, Biiblã zãmsg segd n kɩtame tɩ yãmb sɩd tẽ t’a yaa Wẽnnaam Gomd a sẽn vẽneg tɩ b gʋlse. Biiblã zãmsg segd n sõnga yãmb tɩ y tẽ Wẽnnaam kãabsã la y tẽ tɩ yaa ne a Zezi Kirist maoongã maasem la y tõe n paam fãagre.—Zozue 23:14; Tʋʋma 4:12; 2 Tɩmote 3:16, 17.
D TAAS NEB A TAABÃ SƖD NINS SẼN BE BIIBLÃ PƲGẼ WÃ
8. Bõe n na n tus yãmb tɩ y togs neb a taabã y sẽn zãmsd bũmb ningã?
8 Y tẽebã sã n paasdẽ, y na n yãame tɩ y pa tõe n pa togs neb a taabã y sẽn zãmsd bũmb ninsã ye. (Zeremi 20:9) Y na n sɩd rata ne y sũur fãa n gom ne y taabã Wẽnnaam la a raabã yelle.—2 Korẽnt dãmba 4:13.
9, 10. a) Ãnd dãmb la y tõe n togs sɩd ning y sẽn zãmsd Biiblã pʋgẽ wã? b) Bõe la y segd n maane, y sã n dat n moon koe-noogã wa a Zeova Kaset rãmbã sẽn maandã?
9 Y tõe n sɩngame n togsd y roagdbã, y zo-rãmbã, y yagsã, la y tʋmd-n-taasã sɩd nins sẽn yit Biiblã pʋgẽ wã ne waoogre. Sã n wa beẽ-n-beẽ, y na n datame n moon koe-noogã wa a Zeova Kaset rãmbã sẽn maandã. Y sã n wa rat n maan woto, bɩ y togs Kaset soab ning sẽn zãmsd Biiblã ne yãmbã. Sã n wõnd zemsame tɩ y yɩ koe-moonda, b na n seglame tɩ yãmb ne y karen-saambã seg tigingã kãsem dãmb a yiib n sõs yellã zugu.
10 Rẽ na n kɩtame tɩ y bãng kiris-neb kãsem dãmbã sẽn get Wẽnnaam bãgrã yellã n paase. (Tʋʋma 20:28; 1 Pɩɛɛr 5:2, 3) Kãsem dãmbã sã n yã tɩ y wʋmda Biiblã zãms-yẽga võor la y tẽed-ba, n tũud Wẽnnaam noyã y vɩɩmã pʋgẽ, la tɩ y sɩd rat n yɩɩ a Zeova Kaset soaba, b na n togs-y lame tɩ y tõe n sɩnga koe-moonegã wala koe-moond sẽn nan pa reeg lisgu.
11. Tõe tɩ yaa toeen-bʋs la ned segd n maan n yaool n tõog n yɩ koe-noogã moonda?
11 La kãsem dãmbã tõe n yãame tɩ y segd n maana toeeng kẽer y vɩɩmã pʋgẽ n tõog n yɩ koe-noogã moonda. Tõe tɩ rẽ baoodame tɩ y bas minim-wẽns sãnda sẽn solge. Woto yĩnga, nand tɩ y kos n lebg koe-moond sẽn pa reeg lisgu, y segd n basa yel-wẽn-kãsems wala yoobo, rã-tɩgr la dorge.—1 Korẽnt dãmba 6:9, 10; Galat dãmba 5:19-21.
TEK-YAM-N-KOS-SUGRÃ, LA TUUBGÃ
12. Bõe yĩng tɩ tek-yam-n-kos-sugrã yaa tɩlae?
12 Yɛl a taab la y segd n maan n yaool n tõog n deeg lisgu. Tʋm-tʋmd a Pɩɛɛr yeelame: “Bɩ y tek yam n kos sugri tɩ y yel-wẽn paam yiisgu.” (Tʋʋma 3:19) Tek yam n kos sugrã yaa y sũurã sẽn na n sɩd sãame, wẽng ning y sẽn da maan pĩndã yĩnga. Vẽenega, ned sẽn da tall vɩ-yooko, la baa ned sẽn pa tall vɩ-yook segd n teka yam n kos sugri. Bõe yĩnga? Bala ninsaalbã fãa yaa yel-wẽn-maandba, n dat tɩ Wẽnnaam kõ-b sugri. (Rom dãmba 3:23; 5:12) Nand tɩ y zãms Biiblã, y ra pa mi Wẽnnaam daabã sẽn yaa a soab sõma ye. Woto yĩnga, y ra na n yɩɩ wãn n tõog n tũ a raabã fãa? Yaa rẽ n kɩt tɩ tek-yam-n-kos-sugrã yaa tɩlae wã.
13. Tuubg yaa bõe?
13 Tek-yam-n-kos-sugrã poore, yaa tuubgã n pʋgde. Pa sek bal tɩ y sãam y sũur ne y sẽn maan pĩndã ye. Y segd n kisga y pĩnd tʋʋmã n bas-ba, la y yãk yam n maan sẽn yaa tɩrg masã tɛk ne y sũur fãa. Yaa tɩlae tɩ y tek yam n kos sugr la y tuub n yaool n deeg lisgu.
RƖK-Y Y MENGÃ N KÕ WẼNNAAM
14. Bõn-kãseng bʋg la d segd n maan n yaool n deeg lisgu?
14 Bõn-kãseng a to la y segd n maan n yaool n deeg lisgu. Y segd n dɩka y mengã n kõ Wẽnnaam a Zeova.
15, 16. Rɩk f meng n kõ Wẽnnaam dat n yeelame tɩ bõe, la yaa bõe n kɩtd tɩ ned maan woto?
15 Y sã n wa rɩk y mengã n kõ Wẽnnaam a Zeova pʋʋsg y sẽn maan ne y sũur fãa pʋgẽ, y pʋlemdame tɩ y na n sak-a-la zãng-zãng wakat fãa yĩnga. (Tõodo 6:15) Bõe yĩng tɩ ned na n dat n sak n yɩ Wẽnnaam yamba? Mams-y n ges-y ned sẽn na n sɩng pag baoob n na n kẽ kãadem. A sã n yãt pagã zʋg-sõma wã n paasdẽ, la a sẽn nong-a n paasdẽ. Wakat n na n wa zĩnd t’a na n kos n kẽ kãadem ne-a. Kãadem kõom wata ne zɩɩb a taab yaa sɩda, la nonglmã n na n kɩt t’a rɩk sardã.
16 Y sã n wa bãng a Zeova la y nong-a, y rat n maana a raabã ne y sũur fãa. Ned ning fãa sẽn dat n tũ Wẽnnaam Biribl a Zezi Kirist segd n ‘kɩɩsa a meng raabo.’ (Mark 8:34) Tõnd kɩɩsda d mens raabo, d sẽn modgd tɩ d mengã tʋlsem la d gɛɛlã ra wa gɩdg tõnd tɩ d pa sak Wẽnnaam zãng-zãngã yĩnga. Woto yĩnga, la nand tɩ y tõog n deeg lisgu, Wẽnnaam daabã maaneg n segd n yɩ yãmb bõn-datl y vɩɩmã pʋgẽ.—1 Pɩɛɛr 4:2.
RA TAGS-Y TƖ Y PA NA N WA TÕOG YE
17. Tõe tɩ yaa bõe yĩng la neb kẽer sẽn pa rat n dɩk b mens n kõ Wẽnnaamã?
17 Neb kẽer pa rat n dɩk b mens n kõ a Zeova, bala b yɛɛsda yel-kãngã sẽn pa reem yellã. Tõe tɩ b yɛɛsda b kolg-n-togs Wẽnnaam taoorã, b sã n wa lebg kiris-neb sẽn dɩk b mens n kõ-a. B sẽn yɛɛsd b na n wa beeg a Zeova n sãam a sũurã yĩnga, b tagsdame tɩ yaa b sẽn pa rɩk b mens n kõ-a n são.
18. Bõe n tõe n kɩt tɩ y rɩk y meng n kõ a Zeova?
18 Yãmb sã n sɩd wa nong a Zeova, y na n datame n dɩk y meng n kõ-a, la y maan y sẽn tõe fãa n vɩɩmd tɩ zems ne rẽ. (Koɛɛg Soaba 5:3) Y sã n wa rɩk y meng n kõ-a, sɩd-sɩda, y na n datame tɩ y ‘kẽnda zems a Zeova waoogre la a ta a yam ne bũmb fãa.’ (Kolos rãmba 1:10) Yãmb sẽn nong Wẽnnaamã yĩnga, y pa na n tags t’a raabã maaneg yaa toog wʋsg ye. Sãmbg sẽn ka be, y na n saka tʋm-tʋmd a Zã sẽn gʋls woto wã: “Wẽnnaam nonglem yaa tɩ tõnd sak bãmb tõogo. La bãmb tõog ka toog ye.”—1 Zã 5:3.
19. Bõe yĩng tɩ rɩk-m-meng-n-kõ Wẽnnaamã pa segd n yɛɛs-yã?
19 Wẽnnaam a Zeova pa baood tɩ y zems zãng n yaool n dɩk y meng n kõ-a ye. A mii yãmb sẽn tõe la y sẽn pa tõe, la a kõn bao tɩ y maan sẽn yɩɩd y pãng ye. (Yɩɩl Sõamyã 103:14) A ratame tɩ y tõog n maan a raabã, la a na n sõng-y lame. (Ezai 41:10) Y tõe n kɩsa sɩd tɩ y sã n teeg a Zeova ne y sũurã fãa, a na n ‘demsa y sorã.’—Yelbũna 3:5, 6.
REEG-Y LISG N WILG TƖ Y RƖKA Y MENG N KÕ WẼNNAAM
20. Bõe yĩng tɩ rɩk-m-meng-n-kõ a Zeova wã pa tõe n pa yãmb ne yẽ sʋk bala?
20 Y sã n tags yɛl nins tõnd sẽn yã sag-kãngã pʋgẽ wã zutu, tõe n sõng-y lame tɩ y rɩk y mengã n kõ a Zeova pʋʋsg pʋgẽ. Ned ning fãa sẽn sɩd nong Wẽnnaam segdame me n kɩs kaset zãma taoor n paam fãagre. (Rom dãmba 10:10) Wãn to la y kɩt kaset zãma taoore?
21, 22. Wãn to la y tõe n kɩs y tẽebã kaset zãma wã taoore?
21 Togs-y y tigingã yel-gɛtbã taoor lʋɩt tɩ y rat n deega lisgu. A na n gesame tɩ kãsem dãmb a wãn wa sõs ne yãmba, n maan-y sogsg Biiblã zãms-yẽgã zutu. Kãsem dãmb kãens sã n sak tɩ yãmb pidsda yɛl nins b sẽn baood lisgã yĩnga, b na n togsa yãmb tɩ y tõe n deega lisgu. * Lisgã raare, ned n nong n gomd zãma wã taoore, n wilgd lisgã võore. Sõsda yeta sẽn dat-b n deeg lisgã fãa tɩ b leok sogsg a yiib sẽn yaa nana, tɩ rẽ yaa manesem a ye b sẽn tõe n tũnug ne n kɩs b tẽebã kaset zãma wã taoore.
22 Yaa lisgã meng n kõt zãma wã kaset tɩ yãmb yaa ned sẽn dɩk a meng n kõ Wẽnnaam, n yaa a Zeova Kaset soab masã. B bõrda neb nins sẽn dat n deeg lisgã koomã pʋgẽ zãnga, sẽn na yɩl n wilg zãma wã taoor tɩ b rɩka b mens n kõ a Zeova.
YÃMB LISGÃ VÕORE
23. Reeg lisg Ba la Biiga la vʋʋsem sõngã yʋʋr yĩnga rat n yeelame tɩ bõe?
23 A Zezi yeelame t’a karen-biisã ra na n paama lisg ne “Ba la Biiga la Sɩɩg Sõng yʋʋre.” (Matɩe 28:19) Rẽ rat n yeelame tɩ sẽn dat-a n deeg lisgã sakda Wẽnnaam a Zeova la a Zezi Kirist zu-sobendã. (Yɩɩl Sõamyã 83:19; Matɩe 28:18) A leb n sakd n deegda Wẽnnaam vʋʋsem sõngã bɩ a pãngã sẽn yaa a soabã la pãn-kãng sẽn tʋmd to-to ningã.—Galat dãmba 5:22, 23; 2 Pɩɛɛre 1:21.
24, 25. a) Bõe la lisgã makda? b) Sok-bʋg n baood leokre?
24 La lisgã pa koom soob bal ye. A makda bũmb sẽn yaa kãseng wʋsgo. Koomã pʋgẽ lisgã yaa makr sẽn wilgd tɩ f kii sã n yaa ne f pĩnd tʋʋmã. F sã n wa leb n puki, wilgdame tɩ f vʋʋgame, n vɩ masã Wẽnnaam daabã maaneg yĩnga. Tẽeg-y me tɩ y rɩka y meng n kõ Wẽnnaam a Zeova mengã, la y pa rɩk y meng n kõ tʋʋmde, bũmbu, ninsaalb bɩ siglg ye. Yãmb sẽn dɩk y meng n kõ wã la y lisgã yaa zood sɩngr ne Wẽnnaam.—Yɩɩl Sõamyã 25:14.
25 Lisgã pa wilgd tɩlae tɩ ned na n paama fãagr ye. Tʋm-tʋmd a Poll gʋlsa woto: “Bɩ y maan bũmb nins sẽn zems yãmb fãagra ne dabeem la rigbu.” (Filip rãmba 2:12) Lisgã yaa sɩngr bala. La sokr n be: Wãn to la y tõe n kell n pa Wẽnnaam nonglmã pʋgẽ? Tõnd yaoolem sakã na n leoka sok-kãngã.
^ sull 21 Nebã lisg yaa bũmb a Zeova Kaset rãmbã sẽn maand yʋʋmd fãa b tigis-kãsemsã sasa.


text:
Wẽnnaam Rĩungã yaa bõe?
Yãmb tagsdame tɩ yaa . . .
bũmb sẽn be ned fãa sũurẽ bɩ?
zĩ-neer sẽn be saasẽ bɩ?
bɩ goosneema sẽn be saasẽ?
BIIBLÃ SẼN YETE
“Yĩngr Soaalã na n yalsa a rĩung sẽn ka na n wã bada.”—Daniɛll 2:44, Sebr Sõngo.
‘B roga biig n kõ-do . . . Soolem soogr na n zĩnda yẽ zugu . . . Yẽ soolem paadame.’—Ezai 9:5, 6.
RẼ SẼN TÕE N NAF-Y TO-TO
Goosneem kãng rĩmã na n dɩɩ naam ne tɩrlem yãmb mengã neer yĩnga.—Ezai 48:17, 18.
Y na n paam n vɩɩmda dũni-paalg pʋgẽ, n tar laafɩ la sũ-noogo.—Wilgri 21:3, 4.
D TÕE N TẼE BIIBLÃ SẼN YETÃ BƖ?
N-ye. Ad bʋʋm a yiibu:
A Zezi togsa Wẽnnaam Rĩungã sẽn na n maan bũmb ninsã. A yeela a karen-biisã tɩ b pʋʋs tɩ Wẽnnaam soolmã wa, tɩ Wẽnnaam daabã maan tẽngã zugu. (Matɩe 6:9, 10) A Zezi maana bũmb wʋsgo, n wilg vɩɩmã sẽn na n yɩ to-to, pʋʋs-kãngã sã n wa pidsi.
A sẽn wa n be tẽngã zugã, a rɩlga neb kom sẽn da tare, n sãoog bãase, la a vʋʋg neb sẽn da ki! (Matɩe 15:29-38; Zã 11:38-44) A Zezi n na n yɩ Wẽnnaam Rĩungã naaba. A sẽn maanã wilga nebã sẽn na n paam bũmb ninsi, soolem kãng sã n wa.—Wilgri 11:15.
Vɩɩmã sẽn lebg to-to dũniyã zugã yaa kaset tɩ Wẽnnaam Rĩungã waoong kolgame. A Zezi ra pĩnd n yeelame tɩ nand tɩ Wẽnnaam Rĩungã wa tɩ laafɩ zĩnd tẽngã zugu, dũniyã na n pida ne zaba, kom la tẽn-digimdgu.—Matɩe 24:3, 7.
Tõnd sɩd nee bõn-kãensã fãa rũndã-rũndã. Woto kɩtame tɩ d tõe n kɩs sɩd tɩ ka la bilfu, Wẽnnaam Rĩungã na n waame, tɩ yel-kãensã fãa sa.
AD SOKRE:
Wẽnnaam Rĩungã sã n wa so tẽngã, vɩɩmã na n yɩɩ wãn-wãna?
Biiblã leokda sok-kãngã YƖƖL SÕAMYÃ 37:29 ne EZAI 65:21-23 pʋgẽ.


text:
SAK PIIG LA A YOOBE
Wilg-
y vẽeneg tɩ y saka sɩd tũudmã
Bõe la Biiblã yet bõn-naands bɩ yimaas rãmbã pʋʋsgo, la yaab rãmbã sẽn ki wã balengã zugu?
Bõe la kiris-nebã tagsd tũudmã tig zutu?
Wãn to la y tõe n wilg neb a taab y tẽebã võor n yaool n pa yik b sũyã?
1, 2. Baa y sã n zoe n yii ziri tũudmã pʋgẽ, sok-bʋg la y segd n sok y menga, la bõe yĩng tɩ rẽ tar yõodo?
D RƖK makr ne ned sẽn solg n wa ning põzõnem bɩ tɩɩm yãmb ko-yũudum pʋgẽ. Y sã n wa bãng rẽ, bõe la y na n maane? Sãmbg sẽn ka be, y na n yɩɩ tao-tao n vaag ko-yookã la y bao ko-sõngo. La y sã n wa maan dẽ poore, y na n ket n sokda y meng woto: ‘Rẽ yĩnga, b paam n põzõna maam bɩ?’
2 Yaa woto me ne ziri tũudmã. Biiblã wilgdame tɩ ziri tũudmã yaa rẽgdo, a sẽn tar zãmsg la minimd sẽn pa sõma wã yĩnga. (2 Korẽnt dãmba 6:17) Yaa rẽ n kɩt tɩ y segd n yi ‘Babilon Kãsengã’ sẽn yaa dũni gill ziri tũudmã fãa wã pʋgẽ. (Wilgri 18:2, 4) Yãmb zoe n yii a pʋgẽ bɩ? Y sã n zoe n maana woto y zemsa ne pẽgre. La pa sek bal tɩ y welg y meng ne ziri tũudmã bɩ y gʋls lɛtr n wilg tɩ y yiisa y meng a pʋgẽ ye. Y segdame me n sok y meng woto rẽ poore: ‘Rẽ yĩnga ziri tũudmã yɛl kẽer keta mam sẽn pa bas bɩ?’ Bɩ d ges makr a wãna.
YIMAAS RÃMBÃ BƖ BÕN-NAANDSÃ PƲƲSGO, LA YAAB RÃMBÃ SẼN KI WÃ BALENGO
3. a) Bõe la Biiblã yet tũnug ne bõn-naands n pʋʋsã wɛɛngẽ, la bõe yĩng tɩ yaa toog ne neb kẽer tɩ b sak Wẽnnaam tagsgã? b) Bõe la y segd n maan ne ziri tũudmã teed nins fãa y sẽn tarã?
3 Kẽer tara bõn-naands bɩ yimaas rãmb bɩ rʋbs la tẽn-kug b zagsẽ sẽn na maan yʋʋm n pʋʋsdẽ. Te-kãensã buud bee yãmb nengẽ bɩ? Sã n yaa woto, y tõe n tagsdame tɩ yaa toog bɩ wẽng tɩ y pʋʋs Wẽnnaam tɩ pa tũ ne te-kãens ye. Tõe tɩ y nonga bãmb kẽer wʋsg menga. La yaa Wẽnnaam n wilgd a sẽn dat tɩ b balm-a to-to, la Biiblã wilgda tõnd t’a pa rat tɩ d tũnug ne bõn-naands n pʋʋs-a ye. (Yikri 20:4, 5; Yɩɩl Sõamyã 115:4-8; Ezai 42:8; 1 Zã 5:21) Woto, sẽn na yɩl n sak sɩd tũudmã y segd n sãama ziri tũudmã teed nins fãa y sẽn tarã. A Zeova get-b-la wa bõn-wẽnse, tɩ yãmb me segd n ges-b woto.—Tõodo 27:15.
4. a) Wãn to la d mi tɩ yaab rãmbã baleng pa tar yõodo? b) Bõe yĩng t’a Zeova ra yeel a nin-buiidã tɩ b ra maan tɩɩm buud baa a yembre?
4 Yaab rãmb nins sẽn ki wã balengã me yaa bũmb sẽn wae ziri tũudum wʋsg pʋsẽ. Nand tɩ neb kẽer bãng sɩd ning sẽn be Biiblã pʋgẽ wã, b ra tẽedame tɩ sẽn ki-bã ket n beeme, n ket n mi bũmbu, la tɩ b tõe n sõnga sẽn vɩ-bã bɩ n maan-b wẽnga. Tõe tɩ y ra maanda modgr wʋsg sẽn na yɩl n sigs y yaab rãmba sẽn ki wã sũyã. La wa y sẽn yã seb-kãngã sak a 6 pʋgẽ wã, sẽn ki-bã pa mi baa fɩ. Rẽnd pa tar yõod tɩ y na n mak n gom ne-b ye. Y sã n wʋm koees buud fãa sẽn wõnd yaa yãmb nin-nongdsã sẽn ki wã n gomd ne-yã, bɩ y bãng tɩ sɩd-sɩda yaa zĩn dãmb koeese. Woto yĩnga, a Zeova gɩdga Israɛll nebã tɩ b ra bao n gom ne sẽn ki-bã bɩ n maan tɩɩm buud baa a yembr ye.—Tõodo 18:10-12.
5. Bõe la y tõe n maane, tall bõn-naands bɩ yimaas rãmb n pʋʋsã, bɩ yaab rãmbã sẽn ki wã baleng sã n da bee yãmb pĩnd tũudmã pʋgẽ?
5 Tall bõn-naands bɩ yimaas rãmbã n pʋʋse, bɩ yaab rãmba sẽn ki wã baleng sã n da bee yãmb pĩnd tũudmã pʋgẽ, yaa bõe la y tõe n maane? Karm-y Biiblã verse rãmb nins sẽn wilgd Wẽnnaam sẽn get bõn-kãens to-to wã, la y tags b zugu. Pʋʋs-y-yã a Zeova daar fãa la y wilg tɩ y tʋll n saka sɩd tũudmã, la y kos-a t’a sõng-y tɩ y tagsgã zems ne yẽ rẽndã.—Ezai 55:9.
PIPI KIRIS-NEBÃ RA PA MAAND NOWƐLLÃ YE
6, 7. a) Nebã tagsdame tɩ Nowɛllã tẽegda bõe, la a Zezi pipi karen-biisã maan-a lame bɩ? b) A Zezi pipi karen-biisã sẽn da be tẽng zugã sasa, rogem daar tẽegr kibs rãmbã ra tɩ loee ne bõe?
6 Ziri tũudmã tigã tõe n kɩtame tɩ ned sẽn balemd Wẽnnaamã to-to wã rẽgem. D rɩk makr ne Nowɛllã. B tagsdame tɩ Nowɛllã tẽegda a Zezi Kirist rogmã, la sẽn yet-b tɩ b yaa kiris-nebã fãa la bal maanda tig-kãngã. La bũmb pa wilgd t’a Zezi pipi karen-biisã ra maanda Nowɛllã ye. Sebr a yembr (Sacred Origins of Profound Things) yetame: “Yʋʋm kobs-yi Kirist rogmã poore, ned baa a ye da pa mi a sẽn dog wakat ningã takɩ ye. La neb wʋsg toog ra kae ne rẽ meng ye.”
7 Baa a Zezi karen-biisã sã n da bãnga a rogmã daar me, b ra pa na n dɩk-a n maan tigr daar ye. Bõe yĩnga? Wala sebr a yembr (The World Book Encyclopedia) sẽn yeelã, pipi kiris-nebã “ra geta ned buud fãa rogem tẽegr kibs maaneg wa ziri tũudum minungu.” Biiblã pʋgẽ, yaa nanambs a yiib sẽn da pa a Zeova sõgen dãmb rogem tẽegr kibs yell bal la b gomda. (Sɩngre 40:20; Mark 6:21) B ra maanda rogem tẽegr kibs rãmbã me ziri tũudmã wẽnnaam dãmb yĩnga. Wala makre, sig-noy kiuug rasem 24, Rom dãmbã ra maanda wẽn-poak a Dian rogem daar tẽegr kibsa. La vẽk-n-beoogã, b ra maanda b wĩntoog wẽnnaam a Apolõ rogem tẽegr kibsa. Woto, d neeme tɩ rogem daar tẽegr kibs rãmbã ra tɩ loee ne ziri tũudmã, la pa ne kiris-neb tũudmã ye.
8. Wilg-y loees ning sẽn be rogem daar tẽegr kibs rãmbã ne tẽeb ziri wã sʋkã.
8 Bʋʋm a to n kɩt tɩ pipi kiris-nebã ra pa maand a Zezi rogmã daar tẽegr kibs ye. Wõnda a karen-biisã ra miime tɩ tig-kãensã ra tara loees ne tẽeb ziri wã. Wala makre, pĩnd wẽndẽ Gɛrk rãmbã la Rom dãmbã ra tẽedame tɩ kinkirg n da wat ninsaal fãa rogmẽ n kogend-a a yõor tɛka. Sebr a yembr (Les traditions des anniversaires [ãngl.]) yeta woto: “Kinkir kãngã ra tara loees sẽn yaa yel-solemd ne wẽnd ning rogem daar sẽn zems ne nedã rogem daarã.” Sɩd-sɩda, a Zeova sũur pa noom ne minung baa a yembr sẽn dɩkd a Zezi n tɩ loe ne tẽeb ziri ye. (Ezai 65:11, 12) Woto wã, sɩngame tɩ wãn masã tɩ neb wʋsg wa maand Nowɛllã?
NOWƐLLÃ SƖNGRE
9. Bõe n kɩt tɩ b wa get yʋʋm-sar kiuug rasem 25 wa a Zezi rogem daare?
9 Yaa yʋʋm kobs a Zezi sẽn zĩnd tẽng zugã loogr poor la nebã sɩng a rogmã tẽegr kibs maanego, n maand-a yʋʋm-sar kiuug rasem 25 wã daare. La pa yɩ a Zezi rogem daar la woto ye, bala yɛl n be n wilgdẽ t’a Zezi roga zĩ-likr kiuugu. * La bõe yĩng tɩ b yãk yʋʋm-sar kiuug rasem 25 wã daare? Kaoosg poore, wõnda neb kẽer sẽn yeel tɩ b yaa kiris-neb “ra ratame tɩ wakat kãng zems ne Rom rog-n-mik tũudmã tigr” b sẽn da maand n tẽegd wĩntoogã rogem daarã. (The New Encyclopædia Britannica) Waoodã wẽnde, wĩntoogã pãng woogdame tɩ yaa wa a rat n menema zãnga. Rog-n-mik tũudmã rãmb ra tẽedame t’a toga sore, n da maand yel-maandɩ sẽn na yɩl tɩ wĩntoogã sẽn kõt tʋʋlem la vẽenemã lebg n wa. B ra tagsdame tɩ yaa yʋʋm-sar kiuug rasem 25 wã la daar ning wĩntoogã sẽn lebgd n watẽ wã. Kiris-neb ne yʋʋr tũudmã taoor dãmb sẽn da maood n na n tuub rog-n-mik tũudmã nebã yĩnga, b saka tig-kãngã n wẽnems-a t’a wõneg “kiris-neb” tigri. *
10. Bõe yĩng tɩ neb kẽer da pa maand Nowɛllã?
10 Hal sẽn kaoose, neba sak n deegame tɩ Nowɛllã yita ziri tũudmã pʋgẽ. Wala makre, Nowɛllã sẽn pa tik Biiblã zugã yĩnga, b gɩdga a maaneg Ãngeletɛɛr la tẽns sãnda a sẽn da so Amerik pʋgẽ wã yʋʋmd 1600 n tɩ ta yʋʋmd 1700 sasa. Ned ning fãa sẽn da pa kẽng tʋʋm Nowɛll daar meng beegame, n da segd n yao ligd rẽ yĩnga. La pa yã n kaoos la Nowɛllã lebg minung wa pĩndã yɛsa, tɩ b paas-a yel-maandɩ a taab ye. A wa n lebga tig-kãseng yɛsa, la a ket n yaa woto tẽns wʋsg pʋsẽ. La Nowɛllã sẽn yit ziri tũudmã pʋgẽ wã yĩnga, neb nins sẽn dat n ta Wẽnnaam yamã pa maand-a ye. Yaa woto me ne tigr ning fãa sẽn yit ziri tũudmã pʋgẽ. *
BAO N BÃNG TIGÃ SẼN SƖNG TO-TO WÃ SƖD TARA YÕOD BƖ?
11. Bõe yĩng tɩ neb kẽer maand tigã, la bũmb ning sẽn segd n pak tõnd n yɩɩdã yaa bõe?
11 Neb kẽer sak n deegame tɩ tig wala Nowɛllã yita ziri tũudmã pʋgẽ, la b ket n tẽedame tɩ tig-kãens maaneg pa wẽng ye. Neb wʋsg meng sã n maand tigã, b pʋd n pa tagsd ziri tũudum yell ye. Sẽn paase, sasa kãens leb n pẽnegda zakã neb ne taaba. Yaa woto ne yãmb me bɩ? Sã n yaa woto, rẽnd yaa y sẽn nong y zakã nebã, la pa y sẽn nong ziri tũudmã n kɩt tɩ yaa toog ne-y tɩ y wilg vẽeneg tɩ y saka sɩd tũudmã ye. Bãng-y vẽeneg t’a Zeova sẽn yaa zak lugendã ratame tɩ y moorã yɩ noog ne y buudã neba. (Efɛɛz rãmba 3:14, 15) La bãng-y me tɩ y tõe n kɩtame tɩ y moorã ne-b yɩ noog n paas ne manesem a taab sẽn tat Wẽnnaam yam. Tʋm-tʋmd a Poll wilga bũmb ning sẽn segd n pak tõnd n yɩɩdã. A gʋlsa woto: “Bɩ y mak n bãng sẽn tat Zusoaba yam.”—Efɛɛz rãmba 5:10.
12. Rɩk-y makr sẽn wilgd bũmb ning sẽn kɩt tɩ d segd n lak d mens ne rog-n-migs la tig nins sẽn yit ziri tũudmã pʋgẽ wã.
12 Tõe tɩ y tagsdame tɩ tigã sɩngr pa tar loees ne b sẽn maand-b to-to rũndã-rũndã wã ye. La bao n bãng b sẽn sɩng to-to wã sɩd tara yõod bɩ? N-ye! D rɩk makr ne yãmb sẽn na n yã bombom sẽn dɩg rẽgd pʋgẽ. Yãmb na sak n dɩk bombom kãngã n mog sɩda? Ayo! A yaa rẽgdo. Wala bombom kãngã, kibs rãmbã maaneg tõe n noomame, la b sẽn yitẽ wã yaa rẽgd zĩisẽ. Tõnd sã n dat n sak tũudum hakɩkã, d segd n tagsa wa no-rɛɛs a Ezai sẽn da yeel wẽn-tũudb hakɩkã tɩ: “Ra sɩɩs-y bõn-dẽgd ye.”—Ezai 52:11.
D TALL YAM, D YEL-MANESMÃ NE NEB A TAABÃ PƲGẼ
13. D sã n pa maand tigã, tõe n waa ne zu-loe-bʋse?
13 Y sã n yãk yam n pa na n maan tigã, tõe n waa ne zu-loeese. Wala makre, y tʋmd-n-taasã tõe n sok-y-la bũmb ning sẽn kɩt tɩ yãmb pa kẽesd y meng tig kẽer pʋsẽ y tʋʋmã zĩigẽ wã. Yaa wãn to yẽ, b sã n kõ yãmb kũun Nowɛllã tigr yĩnga? Yaa wẽng tɩ y sak-a bɩ? La yãmb ne y kẽed-n-taagã tũudum sã n pa yembre? Yaa wãn to me la y tõe n maan tɩ y kambã ra tẽ tɩ b mongd-b-la bũmbu, b sẽn pa maand tigã yĩnga?
14, 15. Bõe la y tõe n maane, b sã n pʋʋs-y ne y taab tigr daare, bɩ ned sã n dat n kõ yãmb kũun baraare?
14 Rẽnda d tall yam n bãng d sẽn na n maaneg yel-kãensã fãa pʋsẽ. B sã n pʋʋs yãmb ne y taab tigr daare, y tõeeme bal n pʋʋs a soabã barka. La sã n yaa ned y sẽn yãt wakat fãa bɩ y tʋmd-n-taag n pʋʋs-y woto? Sã n yaa woto, y tõe n yeela sẽn yɩɩd barkã pʋʋsgo. Sẽn yaa to-to fãa, bɩ y gom ne gũusgu. Biiblã sagenda woto: “Bɩ y kɩt tɩ yãmb goama zĩnd bark wakat fãa n paam yamsem noom, la y bãng sẽn zemse, n leok ned kam fãa.” (Kolos rãmba 4:6) Gũus-y n da wa paoog neb a taaba ye. Wilg-y yãmb sẽn tagsdã ne waoogre. Wilg-y vẽeneg tɩ y pa kis kũuni, la tigim taab n dɩ ye, la tɩ y nongẽ-la rẽ maaneg sasa a taaba.
15 La y na n maana wãn to, ned sã n dat n kõ yãmb kũuni? Rẽ fãa bee ne yɛlã sẽn yaa to-to. Kõtã tõe n yeelame: “Mam miime tɩ fo pa maand tigrã ye. Ne rẽ fãa, m dat n kõ-f-la kũun kãngã.” Sã n yaa woto, tõe tɩ y na n yãka yam n sak kũunã n getẽ tɩ rẽ yaa toor ne kẽes y meng tigr pʋgẽ. La kõtã sã n pa mi yãmb tẽebã, y tõeeme n kell n togs-a tɩ yãmb pa maand tig-kãngã ye. Rẽ na n sõng-a lame t’a bãng bũmb ning sẽn kɩt tɩ y sak n deeg kũunã, la y yaool n pa kõt kũun tigr daarã. La yaa yam bũmb tɩ y zãgs kũun deegre, b sã n kõ kũunã, n dat n wilg vẽeneg tɩ yãmb pa gãd y tẽebã, bɩ tɩ yãmb na n sak n kɩɩsa y tẽebã sẽn na yɩl n paam kũuni.
MANESEM BƲG LA Y NA N TALL NE Y ZAKÃ NEBA?
16. Wãn to la d tõe n tall yam la d maan gũusg tigã yɛl pʋgẽ?
16 Bõe la y tõe n maane, y zakã neb sã n pa tar tẽeb a yembr ne yãmba? Ka me bɩ y maan gũusg ne y goamã. Pa tar yõod tɩ y wẽ no-koeemd minung bɩ tigr fãa yãmb roagdbã sẽn dat n maan poorẽ ye. Ned fãa ne a tagsgo. Tall-y waoogr ne bãmb tagsgã wa y sẽn dat tɩ bãmb me tall waoogr ne yãmb rẽndã. (Matɩe 7:12) Lak-y y meng ne tʋʋm buud fãa sẽn naagd yãmb tigrã pʋgẽ. La sã n yaa ne yɛl sẽn pa tɩ loe ne tigrã maaneg meng-menga, bɩ y ra yɩ dem-dem ye. Bũmb sẽn be, yaa tɩ wakat fãa y na n gũusame n tall manesem sẽn na n kɩt tɩ y kell n tall sũur-kaset sẽn yaa sõma.—1 Tɩmote 1:18, 19.
17. Wãn to la y tõe n sõng y kambã tɩ b ra tags tɩ y mongd-b-la bũmbu, b sẽn ne neb a taabã tɩ b maand tigã yĩnga?
17 Wãn to la y tõe n sõng y kambã tɩ b ra wa tags tɩ b mongd-b-la bũmbu, b sẽn pa maand tigr sẽn kɩɩsd Biiblã yĩnga? Bee ne yãmb sẽn maand bũmb ning yʋʋmdã sasa a taabã me. Roagdb kẽer yãkda sasa n kõt b kambã kũuni. Kũun nins sẽn yaa sõma n yɩɩd yãmb sẽn tõe n kõ y kambã a yembr yaa y sẽn na n dɩk y sẽkã n ges b yell ne nonglem.
TŨ-Y SƖD TŨUDMÃ
18. Wãn to la kiris-neb tigissẽ wã kẽnd tõe n sõng-y tɩ y wilg vẽeneg tɩ y saka sɩd tũudmã?
18 Sẽn na yɩl n ta Wẽnnaam yam, y segd n zãgsa ziri tũudmã la y sak sɩd tũudmã. Woto baooda bõe maaneg me? Biiblã yetame: “Bɩ tõnd tẽeg taab yelle la d yik taab ratem tɩ maan nonglem la tʋʋm sõama. Bɩ d da bas taab tiging wa neb kẽer sẽn maanda ye. La bɩ d sagl taaba, la bɩ d sagl n yɩɩda tõnd sẽn yã tɩ daar kolgdame wã yĩnga.” (Hebre dãmba 10:24, 25) Kiris-neb tigissã yaa sũ-noog sasa n kõ yãmb tɩ y na n balem Wẽnnaam wa a sẽn datã. (Yɩɩl Sõamyã 22:23; 122:1) Tigis-kãens sasa, kiris-neb hakɩkã paamda raood b tẽed-n-taasa nengẽ.—Rom dãmba 1:12.
19. Bõe yĩng tɩ tar yõod tɩ y togs neb a taabã yɛl nins y sẽn zãms Biiblã pʋgẽ wã?
19 Bũmb a to y sẽn tõe n maan n wilg vẽeneg tɩ y saka sɩd tũudmã yaa y sẽn na n togs neb a taabã yãmb sẽn bãng bũmb nins Biiblã pʋgẽ a Zeova Kaset rãmbã sẽn zãms yãmbã. Neb wʋsg sɩd ‘wõosdame n yãbd’ bõn-wẽns nins sẽn maand dũniyã zug rũndã-rũndã wã yĩnga. (Ezekɩɛll 9:4) Tõe tɩ y mii neb kẽer sẽn wõosd n yãbd woto. Bõe yĩng tɩ y pa na n togs-b y saagrã sẽn tik Biiblã zugã? Y sã n lagemd ne kiris-neb hakɩkã la y togsd neb a taabã sɩd kãsems nins y sẽn zãms Biiblã pʋgẽ wã, bilf-bilfu y na n yãame tɩ y pa leb n dat n maan ziri tũudmã yɛl ye. Bãng-y tɩ y sã n wilg vẽeneg tɩ y saka sɩd tũudmã, y na n paama sũ-noog la bark wʋsgo.—Malaki 3:10.
^ sull 9 Bũmb a to me n kɩt tɩ b yãk yʋʋm-sar kiuug rasem 25 wã. Yaa tigr sẽn boond tɩ Saturnallã Rom dãmbã sẽn da maand yʋʋm-sar kiuug rasem 17 n tɩ ta 24, n na n waoog b koob wẽnnaamã. Saturnallã ra yaa rɩ-bɛda, yõ-noogre, la kõ taab kũuni.
^ sull 10 Sẽn na yɩl n yã kiris-neb hakɩkã sẽn get tig a taabã to-to, bɩ y ges seb-neng 223 pʋgẽ Vẽnegrã.